Kos umrah meningkat sehingga 25 peratus

KUALA LUMPUR, 19 Zulhijjah 1441H, Ahad – Harga pakej umrah dijangka naik antara 20 hingga 25 peratus apabila Arab Saudi membenarkan kemasukan semula warga negara asing untuk mengerjakan ibadat itu, mungkin mulai September atau Oktober ini.

Faktor menyumbang peningkatan adalah bayaran visa umrah, harga tiket penerbangan pergi balik, kos pengangkutan dan penginapan hotel di Tanah Suci, kos makan dan minum, upah pembimbing umrah atau mutawif, kos ujian saringan COVID-19 dan kuarantin selepas selesai ibadat berkenaan.

Presiden Persatuan Agensi Pelancongan, Umrah dan Haji (PAPUH), Datuk Seri Razali Mohd Sham memberitahu, Arab Saudi juga mungkin mengenakan Cukai Nilai Tambah (VAT) lebih tinggi, iaitu daripada lima peratus seperti pengumuman awal kepada 15 peratus, selain beberapa caj perkhidmatan lain.

“Difahamkan, VAT (kadar 15 peratus) ditangguhkan dan mungkin dikenakan apabila ibadat umrah dibenarkan semula nanti,” katanya kepada Berita Harian.

Mengikut laporan media, kenaikan VAT diumumkan Kementerian Kewangan Arab Saudi pada 11 Mei lalu, dengan peningkatan daripada lima peratus kepada 15 peratus bermula 1 Julai. VAT ialah cukai yang dinilai berdasarkan pembekalan barangan dan perkhidmatan.

Pelaksanaan cukai berkenaan diluluskan kerajaan negara terbabit pada Januari 2017 pada kadar lima peratus susulan satu perjanjian dalam kalangan enam negara Majlis Kerjasama Teluk (GCC) bagi menambah pendapatan dan menyesuaikan keadaan dengan harga minyak mentah yang rendah.

“Kos pengangkutan dan perkhidmatan lain juga dijangka meningkat. Contoh, jika prosedur operasi standard (SOP) bagi penginapan ditetapkan hanya dua orang sebilik, maka kos penginapan di hotel juga akan lebih mahal.

“Tiket penerbangan juga dijangka meningkat sehingga 20 peratus kerana jumlah penumpang dalam pesawat dihadkan untuk mematuhi aspek penjarakan sosial,” katanya.

Pada 27 Februari lalu, Arab Saudi menggantung sementara kemasukan warganegara asing bagi tujuan umrah, ziarah ke Masjid Nabawi dan pelancongan ke negara berkenaan bagi mencegah, mengawal dan menghapuskan penularan COVID-19.

Khamis lalu, Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohd Al-Bakri dilaporkan berkata, kebenaran kepada jemaah Malaysia untuk menunaikan umrah akan diberikan bergantung kepada situasi semasa COVID-19, sekalipun Arab Saudi dijangka membenarkan ibadah itu dilaksanakan mulai September atau Oktober ini.

Razali menjelaskan, jangkaan kenaikan kos antara 20 hingga 25 peratus itu bermakna pakej yang biasa ditawarkan untuk penginapan empat orang sebilik pada harga RM5,000 akan naik kepada RM6,200, manakala caj untuk muassasah juga mungkin naik sehingga 20 peratus.

Dalam keadaan sekarang, katanya, agensi umrah termasuk di Malaysia terpaksa akur dengan sebarang kenaikan kos serta SOP dengan norma baharu yang ditetapkan oleh pihak berkuasa Arab Saudi.

“Semua ini tidak dapat dielak kerana Arab Saudi juga memperkenalkan beberapa norma baharu. Kita terpaksa akur,” katanya.

Dalam isu agensi umrah yang sudah menerima bayaran penuh daripada pelanggan sebelum ini tetapi penerbangan ke Tanah Suci terpaksa ditangguhkan akibat COVID-19, Razali berkata, PAPUH sudah mengingatkan semua agensi agar tidak meminta caj tambahan.

“Kita minta ahli (PAPUH) teruskan dengan harga lama, tetapi bagi jualan pakej baharu, mereka terpaksa mengikut kadar semasa dengan kenaikan antara 20 hingga 25 peratus yang dijangka itu,” katanya.


PRK Kemaman: SPR tubuh lima pasukan penguat kuasa kempen

KEMAMAN, 4 Jamadilawal 1445H, Sabtu – Suruhanjaya Pilihan Raya (SPR) menubuhkan lima Pasukan Penguat Kuasa Kempen Pilihan Raya bagi memantau aktiviti calon yang bertanding pada Pilihan Raya Kecil (PRK) Kemaman.

Pengerusi SPR, Tan Sri Abdul Ghani Salleh dalam kenyataan berkata, semua kaedah dan bahan kempen dibenarkan selagi tidak mengembangkan perasaan jahat, tidak puas hati, permusuhan atau berunsur perkauman dan menyentuh sensitiviti keagamaan termasuk isu 3R iaitu kaum, agama dan institusi diraja.

Beliau berkata, calon yang telah membayar deposit bahan kempen pilihan raya juga diingatkan bahawa mereka tertakluk kepada undang-undang kecil pihak berkuasa tempatan bagi tujuan mempamer dan mengedarkan bahan kempen yang mengandungi gambar calon, lambang/simbol parti dan gambar pemimpin parti gabungan/komponen.

“Tiada had ditetapkan kepada gambar bagi parti politik yang bertanding dan gambar pemimpin parti politik komponen/gabungan/pakatan pada bahan kempen pilihan raya,” katanya.

Selepas pengisytiharan calon bertanding dalam PRK itu hari ini, masa berkempen kini bermula sehingga 11.59 malam, 1 Disember ini.

SPR menetapkan 28 Nov ini sebagai tarikh mengundi awal dan 2 Dis bagi hari mengundi untuk PRK berkenaan yang perlu diadakan susulan keputusan Mahkamah Pilihan Raya Terengganu pada 26 Sept lepas membatalkan kemenangan calon PAS Che Alias Hamid pada Pilihan Raya Umum ke-15 (PRU15).

PRK Kemaman menyaksikan pertembungan satu lawan satu antara Jeneral (B) Tan Sri Raja Mohamed Affandi Raja Mohamed Noor yang mewakili Barisan Nasional (BN) dan Menteri Besar Terengganu Datuk Seri Dr Ahmad Samsuri Mokhtar (PAS).

Sebanyak 141,790 pengundi layak menunaikan tanggungjawab masing-masing termasuk 387 anggota polis, sembilan anggota tentera dan 12 Pengundi Tidak Hadir Luar Negara.

Pada PRU15, Parlimen itu menyaksikan Che Alias menang dengan majoriti 27,179 undi selepas memperoleh 65,714 undi, menewaskan Pengerusi UMNO Terengganu Datuk Seri Ahmad Said (BN) yang mendapat 38,535 undi.

Dua lagi calon pada PRU15 ialah Hasuni Sudin mewakili Pakatan Harapan yang memperoleh 8,340 undi dan Rosli Ab Ghani daripada Parti Pejuang Tanah Air dengan 506 undi. – Bernama


Hamas kecam Israel senaraikan 6 kumpulan hak asasi Palestin sebagai pengganas

GAZA, 17 Rabiulawal 1443H, Ahad – Pergerakan Perjuangan Islam Palestin (Hamas) mengecam keras tindakan rejim pengganas Israel menyenaraikan enam kumpulan hak asasi manusia Palestin sebagai ‘pengganas’.

Hamas menyifatkan langkah itu sebagai ‘perang’ menentang ‘kewujudan Palestin.’

Antara kumpulan yang disenarai ialah Addameer, al-Haq, Pertahanan untuk Anak Palestin, Kesatuan Jawatankuasa Kerja Pertanian, Pusat Penyelidikan dan Pembangunan Bisan, dan Kesatuan Jawatankuasa Wanita Palestin.

Menurut agensi berita Wafa, keputusan itu akan memberi kuasa kepada rejim secara efektif melarang kegiatan kumpulan hak asasi ini, menutup pejabat, merampas aset dan menangkap serta memenjarakan kakitangan mereka.

Selain itu, Tel Aviv juga akan melarang pembiayaan atau sokongan secara terbuka terhadap aktiviti kumpulan itu.

Kementerian negara haram Israel dilaporkan mendakwa, kumpulan itu mempunyai hubungan dengan Popular Front for the Liberation of Palestine (PLFP), sebuah gerakan Palestin, yang didakwa menyalurkan bantuan kepada kumpulan anti-Israel.

Jumaat lalu, jurucakap Hamas, Hazem Qassem mengecam keras keputusan yang dianggap sangat provokatif sambil memberi amaran ia seolah peperangan terhadap Palestin.

“Keputusan menteri Zionis mengklasifikasikan institusi hak asasi manusia, sosial dan pembangunan nasional sebagai organisasi pengganas, adalah bentuk perang terhadap kewujudan Palestin,” kata pejabat Hamas itu.

Tindakan negara penjajah Israel turut mendapat kritikan Pertubuhan Bangsa-Bangsa Bersatu dan badan pemerhati hak asasi manusia. – Agensi


Jemaah Malaysia wajib guna imbasan biometrik untuk E-Visa umrah

KUALA LUMPUR, 10 Jamadilawal 1444H, Isnin – Jemaah Malaysia kini antara yang diwajib menggunakan imbasan biometrik bagi mendapatkan visa umrah elektronik (E-Visa).

Kementerian Haji dan Umrah Arab Saudi yang dipetik Agensi Berita Saudi (SPA) pada Ahad mengumumkan jemaah umrah dari lima negara – UK, Tunisia, Kuwait, Bangladesh dan Malaysia – wajib menyediakan data biometrik masing-masing, antaranya cap jari.

Aplikasi baharu itu merupakan komitmen kerajaan Arab Saudi untuk membenarkan pendaftaran biometrik menerusi peranti mudah alih, sekaligus menjadikannya antara yang pertama di dunia menerima pengesahan biometrik menerusi telefon pintar untuk pengeluaran visa.

Kementerian turut menjelaskan bahawa inisiatif ini dibangunkan bagi memudahkan urusan jemaah yang ingin ke Mekah tanpa perlu mengunjungi pejabat visa secara fizikal.- Bernama


Penuntut Melayu tak perlu serba salah ramai dapat biasiswa

BANGI, 11 Safar 1444H, Khamis – Jarak antara orang Melayu yang berpelajaran dan bukan Melayu dapat ditangani dengan memberi lebih banyak biasiswa kepada penuntut Melayu.

Bekas Perdana Menteri, Tun Dr Mahathir Mohamad berkata, terdapat ramai penuntut Melayu yang merasa serba salah apabila ditanya oleh bukan Melayu mengenai ketidakadilan Dasar Ekonomi Baru (DEB) terhadap bukan Melayu.

Katanya, dalam agihan biasiswa umpamanya, dasar ini menghasilkan agihan biasiswa yang lebih kepada orang Melayu.

“Benarkah DEB tidak adil kepada bukan Melayu. Untuk menentukan DEB adil atau tidak, kita perlu rujuk kepada sejarah singkat negara.

“Hakikatnya ialah tanpa biasiswa pun penuntut bukan Melayu lebih ramai dalam universiti swasta tempatan dan universiti di luar negeri. Ini disebabkan ramai bukan Melayu mampu hantar anak mereka ke universiti.

“Hanya dalam universiti tempatan milik kerajaan sahaja yang penuntut Melayu melebihi penuntut bukan Melayu. Hampir semua dari mereka dapat ke universiti kerana diberi biasiswa. Jika tidak jumlah mereka akan amat berkurangan,” katanya dalam kenyataan di Facebook beliau, hari ini.

Mengulas lanjut, Pengerusi Penaja Gerakan Tanah Air (GTA) itu berkata, kebanyakan dari ibu bapa penuntut Melayu kerja bergaji.

Menurutnya, pendapatan mereka tidak cukup untuk bayar yuran universiti yang sekarang amat tinggi.

“Ada sebilangan yang sedikit sahaja Melayu yang mendapat gaji yang cukup untuk hantar satu atau dua anak ke universiti.

“Jika hari ini terdapat ramai juga ahli profesional Melayu, sebabnya ialah kerana mereka mendapat biasiswa atau pinjaman. Dasar Ekonomi Baru hanya berjaya dalam bidang pelajaran.

“Dalam bidang ekonomi pencapaian orang Melayu tidak seperti dirancang. Hakikat ini perlu diterima oleh semua pihak,” katanya.

Oleh itu katanya, penuntut Melayu tidak perlu serba salah kerana ramai penuntut Melayu yang mendapat biasiswa.


Arab Saudi pintas peluru berpandu sasar wilayah minyak

DUBAI, 27 Muharram 1443H, Ahad – Serangan peluru berpandu balistik yang ditujukan ke wilayah timur Arab Saudi yang kaya dengan minyak dipintas semalam, kata gabungan yang dipimpin Arab Saudi yang memerangi kumpulan Houthi di Yaman.

Dalam kenyataan yang dikeluarkan oleh media negara, sumber yang mengetahui perkara itu berkata, peluru berpandu dipintas di bandar Dammam.

Gabungan itu menyalahkan serangan tersebut terhadap tentera Houthi yang berpihak kepada Iran.

Bagaimanapun tidak ada tuntutan tanggungjawab dalam media yang dikendalikan oleh Houthi.

Selain itu, gabungan mengatakan ia memintas dan memusnahkan peluru berpandu balistik yang menuju ke Jazan dan Najran – kedua-duanya di bahagian selatan negara itu.

Terdahulu, gabungan berkenaan melaporkan pemintasan tiga dron yang penuh dengan bahan letupan menuju ke kerajaan.

Wilayah Timur adalah rumah bagi infrastruktur minyak yang penting yang sebelumnya telah disasarkan dan ditujukan serangan udara.

Serangan pada September 2019 ke atas dua kilang Aramco di timur buat sementara waktu menjejaskan separuh pengeluaran minyak negara itu.

Houthi Yaman – yang secara berkala melancarkan dron dan peluru berpandu ke kerajaan itu – mengaku bertanggungjawab atas beberapa serangan pada masa lalu.

Sumber yang mengetahui perkara itu berkata, tidak ada kesan terhadap kemudahan milik syarikat gergasi minyak Saudi Aramco yang dikendalikan negara dan serangan itu berlaku di luar kemudahan Aramco.

Gabungan tentera yang dipimpin Arab Saudi campur tangan di Yaman pada tahun 2015, menyokong tentera kerajaan yang digulingkan Presiden Abd-Rabbu Mansour Hadi memerangi Houthi. – Agensi


38 individu positif dadah ditahan

ALOR SETAR, 2 Zulhijjah 1441H, Khamis – Agensi Antidadah Kebangsaan (AADK) menahan 38 individu termasuk tiga beradik selepas mereka didapati positif dadah dalam serbuan di beberapa kawasan di daerah Kuala Muda, semalam.

Ketua Pegawai AADK Daerah Kuala Muda, Arnida Ishak berkata, dalam serbuan pada 6.20 pagi di Flat Paya Nahu 2 itu, seorang lelaki dan dua wanita yang kesemuanya adik-beradik ditahan kerana positif dadah jenis morfin.

“Lelaki berumur 22 tahun dan dua kakaknya yang berumur 24 dan 26 tahun itu ditahan di dalam rumah yang sama dan semasa serbuan terdapat tiga kanak-kanak berusia antara 12 bulan hingga 8 tahun yang merupakan anak kepada dua wanita berkenaan.

“Selain mereka, kita turut menahan 35 lelaki yang berumur antara 15 hingga 57 tahun dalam serbuan di 20 kawasan sekitar daerah ini yang bermula dari 6 pagi hingga 11.30 malam semalam,” katanya dalam kenyataan di sini, hari ini.

Sementara itu, Arnida berkata, dalam serbuan di Jeti Pasar Bisik, kebanyakan penagih yang bekerja sebagai nelayan bertindak terjun ke dalam laut dan melarikan diri menggunakan bot yang ada di situ sebaik menyedari kehadiran anggota AADK di kawasan tersebut.

“Kesemua mereka yang positif dadah jenis syabu dan morfin itu dibawa ke pejabat AADK dan diambil tindakan di bawah Akta Penagih Dadah (Rawatan & Pemulihan) 1983 pindaan 1998,” katanya. -Bernama


KKM mansuh keperluan isi kad pengembara untuk masuk Malaysia

KUALA LUMPUR, 1 Muharram 1444H, Sabtu – Berkuat kuasa Isnin ini (1 Ogos), semua pengembara yang memasuki Malaysia tidak perlu lagi mengisi dan melengkapkan ciri-ciri Kad Pengembara dalam aplikasi MySejahtera, kata Menteri Kesihatan Khairy Jamaluddin.

Dalam kenyataan hari ini, beliau memaklumkan kelonggaran itu diputuskan berikutan keadaan sistem kesihatan kini berada pada tahap baik dan terkawal serta bertujuan untuk memudahkan prosedur kemasukan pengembara ke negara ini.

Khairy berkata, Kementerian Kesihatan (KKM) akan sentiasa mempergiatkan aktiviti pemantauan gejala dalam kalangan pengembara di semua pintu masuk antarabangsa (PMA) Malaysia.

“Semasa ketibaan di PMA, sekiranya pengembara dikesan demam melalui pengimbas suhu ataupun didapati tidak sihat melalui rujukan kendiri oleh pengembara, mereka akan dirujuk untuk pemeriksaan semula oleh pihak kesihatan,” katanya.

Khairy berkata, selepas penilaian kesihatan dibuat dan sekiranya disyaki menghidap penyakit berjangkit seperti COVID-19, monkeypox, MERS-CoV atau lain-lain, mereka akan dirujuk ke fasiliti kesihatan berhampiran untuk pemeriksaan dan rawatan lanjut.

Justeru, beliau berkata, semua pengembara yang baru tiba dari luar negara hendaklah mengamalkan pemantauan status kesihatan kendiri, mematuhi prosedur operasi standard (SOP) ditetapkan dan dinasihatkan ke fasiliti kesihatan berhampiran untuk pemeriksaan sekiranya didapati tidak sihat.- Bernama


Istilah ‘rasisme’, ‘Islamofobia’ idea sekat Melayu bersatu

Oleh Muhammad Danial Haziq

BANGI, 7 Zulkaedah 1444H, Sabtu – BERJASA menggesa masyarakat Melayu dan Islam di negara ini supaya tidak mudah terpedaya dengan istilah ‘rasisme’ dan ‘Islamofobia’.

Ketua Pemudanya, Fahmi Bazlan mendakwa, istilah-istilah itu diwujudkan pihak tertentu untuk menyekat bangsa Melayu daripada bersatu.

Beliau mendakwa, istilah berkenaan adalah idea yang dibawa pihak lain, bangsa Cina dan bangsa asing sebagai satu propaganda untuk menakut-nakutkan orang Melayu.

“Mereka iri hati melihat kesatuan dan perpaduan orang Melayu, akhirnya mereka merasakan bahawa untuk bangkit, menguasai ekonomi dan politik, mereka perlu memecahbelahkan orang Melayu.

“Jadi kesatuan inilah yang sengaja diporak-perandakan dan kemudian diberikan satu gambaran yang buruk, imej rasisme, ekstrim,” katanya.

Beliau berkata demikian menerusi sebuah video yang dimuat naik di akaun TikTok rasminya hari ini, sebagai mengingatkan UMNO supaya tidak lupa daratan apabila seolah-olah mengabaikan perjuangan asalnya terhadap bangsa Melayu selepas bekerjasama dengan Pakatan Harapan (PH).

Fahmi menempelak sikap UMNO-Barisan Nasional (BN) yang mengatakan perjuangan bangsa dan agama adalah salah satu bentuk perjuangan ekstrem serta melampau.

“Kita faham dan percaya dari segi sejarah, UMNO itu takkan bangkit melainkan dengan perjuangan bangsa. Perjuangan bangsa ini jangan kita salah faham.

“Jadi UMNO hari ini seolah-olah perlu sedar dan hari ini kita jangan terpedaya. Sebenarnya kesatuan orang Melayulah yang menyebabkan akhirnya kita toleransi dengan agama-agama lain, kaum lain,” katanya.

Beliau berkata, situasi itu menyebabkan kaum lain berjaya jauh ke depan terutama dalam sektor ekonomi, khususnya masyarakat Cina.

“Hari ini siapa di kalangan 10 serarai yang kaya dalam Malaysia? Bukan orang Melayu, tetapi orang Cina. Tetapi, di manakah rasisme?

“Di manakah ekstrimis perjuangan bangsa Melayu ini sedangkan kita yakin jika sekiranya untuk negara Malaysia ini.

“Baiknya orang Melayu, bersatunya orang Melayu… maka dasar-dasar negara akan jadi baik dan keadilan itu akan melata, menjaga kebajikan kaum lain di dalam negara,” katanya.

Pautan video;


PBT ada kuasa kawal, letak syarat ketat penjualan arak

Oleh Siti Hafidah Abd Ghaffar

BANGI, 4 Ramadan 1443H, Rabu – Gerakan Islam, Ikatan Muslimin Malaysia (ISMA) mengalu-alukan sokongan kerajaan untuk terlibat sama menjayakan Kempen ‘Malaysia Sejahtera Tanpa Arak’.

Pengarah kempen, Ustaz Abdullah Hussen berkata, setakat ini masih belum kelihatan mana-mana pihak dalam kerajaan yang begitu serius untuk menangani isu membabitkan minuman keras.

Beliau yakin sekiranya semua undang-undang membabitkan minuman keras dikuatkuasakan, ia mampu mengawal penjualan arak daripada tersebar luas.

“Contohnya daripada dijual di kedai serbaneka dan runcit, sebenarnya penguatkuasaan itu lemah.

“Kita bukan minta kilang arak itu ditutup. Itu yang terbaik, namun kita faham situasi sekarang macam mana. Jadi yang kita minta supaya dikuatkuasakan undang-undang sedia ada.

“Kalau undang-undang sedia ada dikuatkuasakan dengan sebetulnya, itu sahaja pun sudah cukup mengawal (jualan) arak daripada berleluasa,” katanya ketika ditemui Ismaweb.net.

Dalam perkembangan sama, Ustaz Abdullah berkata, pihak berkuasa tempatan (PBT) ada kuasa untuk mengawal dan meletakkan syarat yang lebih ketat untuk menjual arak.

Namun katanya, ia bergantung pada setiap PBT.

Beliau turut menegaskan bahawa pelaksanaan kempen itu bukan untuk menafikan hak bukan Islam.

Bagaimanapun tegasnya, sekiranya sesuatu tindakan itu menyusahkan orang lain sehingga ke tahap mengancam nyawa itu bukan dikira sebagai hak.

“Mana-mana agama tidak mengatakan itu sebagai hak, sebaliknya ia satu jenayah,” tegasnya.

Kempen ‘Malaysia Sejahtera Tanpa Arak’ dilancarkan pada 5 Februari lalu adalah anjuran bersama ISMA dan Yayasan Maghfirah, yang bukan hanya disasarkan kepada golongan muslim, tetapi juga untuk setiap lapisan masyarakat di negara ini.

Kempen itu turut mendapat sokongan beberapa badan bukan kerajaan (NGO) lain antaranya Pertubuhan-Pertubuhan Pembela Islam (PEMBELA), Persatuan Pengguna Islam Malaysia (PPIM), Persatuan Kebajikan Darul Islah Selangor (PERKID), Malaysia Alliance of Civil Society Organisation (MACSA) dan Dewan Perniagaan Melayu Malaysia (DPMM).

Setakat jam 3 petang tadi, petisyen yang dilancarkan menerusi laman change.org berjaya mengumpulkan 16,273 tanda tangan.


Manfaatkan sepenuhnya media untuk bebaskan Palestin, Masjid al-Aqsa demi ummah

الله أكبر الله أكبر الله أكبر والله الحمد

TAHNIAH pada bumi Palestin, rakyat Palestin dan umat Islam seluruh dunia.

Hari ini Jumaat yang mulia – 9 Syawal kita mengecapi kemenangan yang besar buat umat Islam di seluruh dunia.

Ia bermula apabila negara haram Israel mengisytiharkan gencatan senjata dan diikuti dengan persetujuan oleh Pergerakan Perjuangan Islam Palestin (Hamas).

Ini adalah saat yang memalukan dan menghinakan buat Israel apabila terpaksa menyerah kalah, mengakui kehebatan tentera Al Qassam yang setanding tentera negara-negara kuasa besar, solidariti orang Islam dan bukan Islam di seluruh dunia serta yang paling penting doa orang-orang yang dizalimi dan orang soleh yang dimakbulkan Allah SWT.

Kita dapat lihat kali ini bagaimana media memainkan peranan penting di seluruh dunia untuk mendapatkan solidariti umat Islam dan bukan Islam.

Malaysia juga tidak kurang hebat dengan kempen ‘Koyak Israel’ dan kejayaan penggodam menggodam komputer-komputer dan alat-alat teknologi pihak musuh Israel.

Begitu juga video-video yang dihasilkan rakyat Malaysia seperti Wanita Ikatan Muslimin Malaysia (ISMA), Barisan Jemaah Islamiah Se-Malaysia (BERJASA) dan Kelab Anak-Anak Hebat (NAZIM), menyokong rakyat Palestin terutama kepada wanita dan kanak-kanak.

Di samping itu, setiap saat dan minit disiarkan berita-berita kekejaman Israel, kehebatan tentera Al Qassam yang melancarkan roket-roket dan senjata-senjata ke arah Israel, kemusnahan jiwa dan harta benda yang dialami rakyat Palestin termasuk kanak-kanak dan wanita serta serangan-serangan ke atas petugas dan kenderaan kesihatan yang mengakibatkan kematian dan kecederaan parah.
(t.me/hadispalestin, https://t.me/AMANPALESTINBERHAD)

Media memainkan peranan yang sangat penting dalam apa jua kempen peperangan. Buktinya dapat dilihat dalam perang-perang sebelum ini melalui kempen propaganda dan perang saraf yang boleh melumpuhkan kuasa besar dan memberi kejayaan pada kuasa yang dianggap kecil tetapi berbisa.

Tidak semestinya tentera yang dianggap sedikit akan tewas pada tentera yang kelihatan besar. (Boleh rujuk pada Perang Badar)

Oleh itu, manfaatkan sebaiknya dan sepenuhnya keanjalan dan kebebasan media untuk terus berusaha membebaskan Palestin dan Masjidil Aqsa demi kepentingan ummah. Tiada yang mustahil sekarang.

Perkasakan semua platform media di mana sahaja kita berada.
Kita semua adalah wartawan.
Kita semua boleh membuat perubahan.
Kita adalah denyut jantung ummah.

Dr Norzila Baharin
Pengerusi & Ahli Lembaga Pengarah Media Isma Sdn Bhd


Muhyiddin akui tawar jawatan MPT Bersatu pada KJ

KUALA LUMPUR, 26 Syawal 1444H, Rabu – Khairy Jamaluddin akan ditawarkan jawatan dalam Majlis Pimpinan Tertinggi (MPT) Bersatu jika beliau mahu menyertai parti itu.

Mengakui membuat tawaran itu, Presidennya, Tan Sri Muhyiddin Yassin berkata, tawaran berkenaan kerana bekas Menteri kesihatan itu mempunyai banyak pengalaman berharga.

Muhyiddin, yang juga Pengerusi Perikatan Nasional, di mana Bersatu adalah parti komponen berkata, Khairy tidak memohon untuk menyertai Bersatu walaupun tawaran telah dibuat.

“Saya dan dia (Khairy) sudah berbincang hal ini agak lama, sejak dia dipecat. Ketika itu dia ajak saya berjumpa dan berbincang secara terbuka mengenai hala tuju dan ketokohan beliau sebagai ahli politik muda yang berkaliber.

“Sebenarnya, dia tak mohon untuk masuk (Bersatu) tetapi saya tawar dia menyertai. Tawaran masih ada dan saya ada bertanya lagi (perkembangan menyertai Bersatu) ketika dia menghadiri rumah terbuka saya tempoh hari.

“Khairy bagaimanapun belum memberi sebarang keputusan. Saya rasa tak mengapa, kita tak mahu menggesa dia tetapi harapan Bersatu adalah dia menyertai kita dan bantu membina kekuatan parti,” katanya.

Pada Januari, Khairy, bekas ketua Pemuda UMNO, dipecat oleh parti itu.

Muhyiddin berkata, tidak seperti UMNO yang disifatkannya sebagai sarang DAP, Bersatu tahu hala tuju mereka.

“Bagi Bersatu, kami tahu jalan ke hadapan – untuk mereformasi Malaysia dan menjaga hak semua rakyat Malaysia. Kami adalah pilihan terbaik untuk menggantikan kerajaan demi masa depan negara,” kata Muhyiddin.


Jangan sembunyi kes buli

MELAKA, 17 Zulhijjah 1444H, Khamis – Pihak sekolah terutama sekolah berasrama di negeri ini digesa tidak menyembunyikan sebarang insiden atau kes buli termasuk penderaan dalam kalangan pelajar mereka bagi mencegah kejadian lebih buruk berlaku.

Exco Pendidikan, Pengajian Tinggi dan Hal Ehwal Agama Melaka, Datuk Rahmad Mariman berkata, tindakan tegas akan diambil kepada pihak sekolah yang menyembunyi atau membiarkan perbuatan berkenaan berlaku terutama sehingga mengancam nyawa pelajar.

Beliau berkata langkah melaporkan perbuatan buli kepada pihak berkuasa bertujuan mengekang kejadian yang lebih buruk terhadap mangsa seperti trauma sehingga memberi kesan negatif pada kehidupan pelajar berkenaan.

“Kes buli ini tidak membawa sebarang kebaikan kepada pelajar sama ada mangsa atau pembuli dan kebanyakan kes buli atau ‘ragging’ ini berlaku semasa sesi orientasi antara pelajar senior dan junior.

“Namun, di sesetengah sekolah terutama di sekolah asrama perbuatan ini menjadi kebiasaan dan berpanjangan selepas berakhir sesi orientasi sehingga memberi kesan fizikal dan mental kepada mangsa,” katanya kepada pemberita selepas Perhimpunan Bulanan Agensi Agama Islam Negeri Melaka di sini hari ini.

Mengulas lanjut, beliau berkata, kempen ‘Sifar Buli’ juga akan diperhebat bagi memupuk dan meningkatkan kesedaran berkaitan kesan atau implikasi buli dalam kalangan pelajar sekolah harian atau sekolah asrama.

Katanya, kempen berkenaan juga bertujuan mewujudkan persekitaran pembelajaran yang lebih selesa, selamat dan harmoni kepada pelajar.

Rahmad berkata, ibu bapa turut diminta prihatin dengan perubahan tingkah laku anak mereka dan mengambil berat aspek pembelajaran serta hubungan anak dan rakan di sekolah supaya masalah dihadapi anak dapat ditangani di peringkat awal.

Hari ini media melaporkan, bapa kepada remaja lelaki yang mencekik hingga mati adik kandungnya di rumah mereka di Kampung Bukit Piatu di sini semalam, Najli Yakob, 42, mendakwa anak sulungnya berusia 14 tahun itu, merupakan mangsa buli di sebuah sekolah menengah Arab di Alor Gajah.

Najli berkata, kelakuan remaja lelaki itu dikesan berubah selepas didakwa menjadi mangsa buli di asrama sejak tahun lepas dan suspek sebelum ini pernah memaklumkan kepadanya tentang kes buli yang menimpanya, malah laporan polis juga telah dibuat namun tiada tindakan lanjut dilakukan.

Beliau juga percaya kesan perbuatan tersebut menyebabkan anaknya itu mengalami trauma sehingga sering meracau.

Dalam kejadian kira-kira 12 tengah hari semalam, mangsa Muhammad Haziq Damiri Najli, 9, dilaporkan maut selepas dicekik abangnya. – Bernama


i-MILIKI tawar pengecualian duti setem bagi pembelian rumah pertama

KUALA LUMPUR, 15 Zulhijjah 1443H, Jumaat – Perdana Menteri Datuk Seri Ismail Sabri Yaakob hari ini mengumumkan pengecualian duti setem 100 peratus bagi pemilikan rumah pertama berharga RM500,000 dan ke bawah menerusi inisiatif Pemilikan Perumahan Keluarga Malaysia (i-MILIKI) mulai 1 Jun 2022 hingga Disember 2023.

Beliau berkata insentif pengecualian duti setem sebanyak 50 peratus pula melibatkan rumah berharga melebihi RM500,000 sehingga RM1 juta.

Ismail Sabri berkata meskipun pengecualian duti setem itu akan mengurangkan kutipan hasil kepada negara, namun beliau menegaskan bahawa tindakan itu merupakan komitmen kerajaan kepada Keluarga Malaysia.

Katanya kerajaan melakukan pelbagai cara untuk memudahkan pemilikan rumah kediaman dalam kalangan Keluarga Malaysia seperti pemberian insentif pengecualian cukai duti setem bagi perjanjian pindah milik harta tanah dan perjanjian pinjaman.

“Untuk rekod, Lembaga Hasil Dalam Negeri (LHDN) memaklumkan bahawa tuntutan pengecualian duti setem di bawah HOC adalah sebanyak RM957.8 juta. Malah, tuntutan pengecualian duti setem paling tinggi adalah bagi harga rumah RM500,000 dan ke bawah,” katanya semasa berucap pada pelancaran Home Ownership Programme (Program Pemilikan Kediaman) (HOPE) dan Karnival Jom Beli Rumah di Pusat Pameran Mid Valley di sini hari ini.

Ismail Sabri berkata inisiatif i-MILIKI melibatkan pemberian insentif pengecualian duti setem ke atas surat cara pindah milik dan perjanjian pinjaman bagi pembelian rumah pertama secara peringkat atau tier harga rumah.

“Pengecualian itu adalah bagi perjanjian jual beli yang disempurnakan dalam tempoh mulai 1 Jun 2022 sehingga Disember 2023,” katanya.

Beliau berkata sebelum ini insentif berkenaan diperkenalkan sejak HOC yang dimulakan pada 2019 hingga 2021 dan masih diteruskan bagi pembelian rumah pertama bernilai sehingga RM500,000 sehingga 31 Disember 2025.

Menjadikan agenda perumahan sebagai satu prioriti dan tiada kompromi, Ismail Sabri berkata kerajaan Keluarga Malaysia akan meneruskan program sedia ada untuk memastikan lebih ramai rakyat negara ini memiliki rumah terutama golongan B40.

Mengulas mengenai HOPE, beliau berkata ia bukan sahaja membantu mempromosi perumahan untuk segenap lapisan masyarakat tetapi juga bagi melihat ekosistem sektor perumahan secara holistik.

“Dalam hal ini, komitmen kerajaan untuk memastikan penyediaan kediaman yang mencukupi, berkualiti dan mampu dimiliki, haruslah didaya oleh semua pihak penyedia perumahan termasuklah pihak swasta.

“Bahkan dalam soal pemilikan rumah ini juga, ia harus didokong oleh ekosistem institusi kewangan yang lebih menyokong dan memudahkan urusan pemilikan,” katanya.

Justeru beliau berharap lebih banyak kediaman mampu milik dapat disediakan oleh pihak pemaju perumahan yang menepati had pendapatan Keluarga Malaysia berdasarkan lokaliti.

Ismail Sabri juga berkata lebih banyak program bersifat pendidikan seperti Kempen Bijak Beli Rumah dan Pemilikan Kediaman pada Usia Muda perlu diperhebatkan.

“Ini pastinya dapat membantu Keluarga Malaysia khususnya pembeli rumah pertama mendapat pengetahuan tentang pemilikan hartanah dan memudahkan mereka membeli kediaman idaman mengikut kemampuan masing-masing,”katanya. – Bernama


Pelajar perlu divaksin sebelum sekolah dibuka

SERI ISKANDAR, 5 Muharram 1443H, Sabtu – Pelajar khususnya berumur 12 hingga 17 tahun perlu divaksin sebelum sesi persekolahan dijadual dibuka pada 1 September ini, kata Menteri Pembangunan Wanita, Keluarga dan Masyarakat Datuk Seri Rina Mohd Harun.

Beliau berkata saranan itu sejajar dengan peningkatan jumlah kes dan penularan COVID-19 ketika ini, yang tidak mengenal mangsa termasuk kanak-kanak dan pelajar sekolah, justeru beliau berharap pihak berwajib dapat melaksanakan proses vaksinasi tersebut secepat mungkin.

“Mereka tidak terkecuali daripada COVID-19. Harap selepas selesai golongan dewasa mendapat vaksin, giliran kanak-kanak pula khasnya berumur 12 hingga 17 tahun. Saya harap perkara ini akan diputuskan dan dilaksanakan Pasukan Petugas Khas Imunisasi COVID-19 (CITF) secara berperingkat, mengikut nasihat pakar.

“Harus kita ingat, kanak-kanak dalam kumpulan ini masih bersekolah. Jadi diharap mereka dapat diberi vaksin sebelum atau ketika sekolah dibuka dengan kerjasama Kementerian Pendidikan,” katanya selepas melawat Rumah Seri Kenangan Seri Iskandar, kira-kira 45 kilometer dari Ipoh hari ini.

Semalam, Ketua Pengarah Kesihatan Tan Sri Dr Noor Hisham Abdullah mengumumkan, kerajaan akan melaksanakan pemberian vaksin COVID-19 kepada kanak-kanak dan remaja berumur 12 hingga 17 tahun mulai 15 Sept ini.

Menyentuh perkara sama, Menteri Penyelaras Program Imunisasi COVID-19 Kebangsaan Khairy Jamaluddin berkata, vaksinasi itu akan dimulakan mengikut keutamaan iaitu remaja yang mempunyai masalah kronik diikuti tanpa masalah perubatan dan berdasarkan penurunan umur.

Pada 17 Julai lepas, Kementerian Pendidikan membuat ketetapan bahawa, sekolah akan dibuka secara berperingkat untuk pengajaran dan pembelajaran secara bersemuka mulai 1 Sept ini.

Dalam pada itu, Rina berharap ibu hamil dengan kandungan 14 hingga 33 minggu, akan terus diberikan keutamaan untuk mendapatkan vaksin di mana-mana pusat pemberian vaksin (PPV) seluruh negara.

“Bukan sahaja ibu, tetapi suami dan ahli keluarga perlu memainkan peranan penting, kerana ini kebaikan untuk semua termasuk anak dalam kandungan. Saya difahamkan, hampir 60 peratus daripada 150,000 ibu hamil telah mendaftar dan mendapatkan vaksin,” katanya.

Mengenai program hari ini, beliau berkata pihak kementerian telah menyumbangkan RM494,400 kepada badan bukan kerajaan, Pertubuhan Restu Amal Jasa Malaysia dalam memastikan pelaksanaan Projek Rintis Penyumberan Luar (ASD) di Rumah Seri Kenangan Seri Iskandar, berjaya direalisasikan.

Katanya program julung kali diadakan ini merupakan kerjasama strategik antara kerajaan dan pertubuhan bukan kerajaan (NGO), dalam memfokuskan strategi baharu serta perkongsian amalan terbaik bagi meningkatkan keberkesanan perkhidmatan, khususnya membabitkan warga emas.

“Projek rintis ini di bawah Rancangan Malaysia Ke-Sebelas (RMK-11) di mana dari segi pengoperasian pihak kerajaan menyediakan fasiliti dari sudut infrastruktur, manakala dalam soal kakitangan, modul, penjagaan, operasi harian, pembangunan modal insan, ia diuruskan oleh NGO ini,” katanya.

Beliau berkata pihaknya juga berharap program yang akan dijalankan selama enam bulan bermula September depan itu, dapat meningkatkan kualiti dan perkhidmatan penjagaan terhadap 103 warga emas yang berada di institusi berkenaan.

“Kita akan lihat keberkesanan projek ini. Jika berjaya dan bertepatan dengan matlamat asal ASD diadakan, maka kita akan perluaskan di rumah seri kenangan ataupun di institusi lain di negara ini,” katanya. – Bernama


Mesir mula rancakkan ekonomi selepas COVID-19 dibendung

KAHERAH, 10 Zulkaedah 1441H, Khamis – Mesir membenarkan semula penerbangan antarabangsa dan membuka kembali tempat tarikan pelancongan utama termasuk Piramid Besar Giza mulai semalam, setelah penutupannya selama tiga bulan akibat pandemik COVID-19.

Negara itu menutup lapangan terbangnya untuk penerbangan antarabangsa dan tempat bersejarah yang terkenal pada pertengahan Mac, ketika kerajaan berusaha membendung penularan wabak berkenaan.

Penutupan itu menyebabkan industri pelancongan yang menyumbang lima peratus daripada sumber ekonomi dan 15 peratus pekerjaan serta pelaburan terhenti.

Menurut laporan media antarabangsa, hari pertama pembukaan kembali Giza – destinasi pelancongan yang menjadi simbol kepada Mesir – tidak seperti selalunya yang sering menerima ramai pengunjung.

Sementara itu, sebanyak 16 penerbangan berlepas dari Lapangan Terbang Antarabangsa Kaherah semalam, kata menteri penerbangan negara itu.

Khaled al-Anany berkata, dua penerbangan sewa khas tiba di lapangan terbang Sinai dan Laut Merah yang membawa pelancong dari Ukraine.

Mesir telah mencatatkan sebanyak 68,311 kes jangkitan COVID-19 dengan 2,953 kematian.- Agensi


Russia dakwa tentera Ukraine serang hospital, 14 terbunuh

MOSCOW, 7 Rejab 1444H, Ahad – Kementerian Pertahanan Russia mendakwa 14 orang terbunuh dan 24 yang lain cedera dalam serangan tentera Ukraine ke atas sebuah hospital.

Kementerian itu mendakwa, serangan berkenaan berlaku ke atas sebuah hospital di wilayah Luhansk yang dikuasai Russia.

Katanya, serangan yang menggunakan roket HIMARS buatan Amerika Syarikat (AS) itu didakwa sengaja menyasarkan infrastruktur awam di Novoaidor, sebuah penempatan bandar.

“Serangan peluru berpandu yang disengajakan ke atas kemudahan perubatan awam yang beroperasi adalah jenayah perang besar tanpa syarat rejim Kyiv,” katanya.

Kementerian itu berkata, semua pihak yang terbabit dalam perancangan dan pelaksanaan jenayah itu akan dikesan dan digesa untuk bertanggungjawab.

Menurut kementerian berkenaan, selain hospital, serangan turut mengakibatkan enam rumah kediaman rosak.- Agensi


Bekalan barang keperluan sempena Aidilfitri cukup: MAFI

KOTA BHARU, 28 Ramadan 1443H, Sabtu – Kementerian Pertanian dan Industri Makanan (MAFI) menasihatkan orang ramai supaya tidak membeli bahan mentah barangan keperluan dalam kuantiti yang banyak menjelang sambutan Aidilfitri ini.

Timbalan Menteri Pertanian dan Industri Makanan II, Datuk Dr Nik Muhammad Zawawi Salleh berkata ia bagi mengelak berlaku ketiadaan bekalan terbabit sehingga mengakibatkan pengguna lain terkesan kerana sukar mendapatkan barangan yang diingini.

“MAFI telah berbincang dengan syarikat-syarikat pengeluar ayam dan pengimport daging, malah mereka sedia memberi kerjasama memastikan bekalan makanan di musim perayaan mencukupi,” kepada pemberita selepas menghadiri Program Semarak Syawal Lembaga Pemasaran Pertanian Persekutuan (FAMA) di Pusat Transformasi Luar Bandar (RTC) dekat Tunjong, di sini hari ini.

Ahli Parlimen Pasir Puteh itu berkata pengguna kini boleh menikmati harga diskaun 10 hingga 20 peratus bagi bekalan bahan mentah itu menerusi pelaksanaan Program My Best Buy Karnival Raya yang membabitkan 797 outlet pemasaran di seluruh negara yang dianjurkan MAFI. – Bernama


Hamzah puji PM Thailand berjaya turunkan harga lebih 150,000 barangan

BANGI, 20 Rabiulawal 1445H, Jumaat – Malaysia wajar mencontohi langkah Perdana Menteri Thailand yang bersedia menurunkan harga barangan keperluan rakyat sehingga 87 peratus termasuklah beras selepas tiga bulan berkuasa.

Ketua Pembangkang, Datuk Seri Hamzah Zainudin berkata, meskipun Srettha Thavisin baru memimpin negara itu penghujung Ogos lalu, namun beliau tekad melakukan perubahan terbaik untuk rakyat dan negara tanpa perlu berjanji selain tidak menuding jari.

“Di Malaysia walaupun kerajaan berjanji menyelesaikan kenaikan harga barang dalam masa dua minggu tapi sampai sekarang tak kunjung selesai.

“Kini masalah bekalan beras dan gula pula melanda. Ringgit menjunam dan terus menjunam,” katanya dalam kenyataan, hari ini.

Sebelum ini, pemimpin utama Thailand berusia 61 tahun dilaporkan menurunkan harga 151,676 barangan keperluan rakyat sehingga 87 peratus serta merta.

Ahli Parlimen Larut itu berkata, tindakan yang dilakukan Thavisin adalah bukti tindakan pemimpin yang hebat dan tahu menjaga kebajikan rakyat serta melakukan yang terbaik demi negaranya.

“Inilah bezanya bila seseorang yang tahu buat kerja memimpin negara berbanding seseorang yang sekadar pandai cakap saja,” katanya.

Justeru, katanya, rakyat Malaysia perlu menghayati pedoman orang lama.

Terdahulu, Hamzah yang juga Setiausaha Agung Perikatan Nasional (PN) berkongsi pantun empat kerat berkait pemilihan individu yang bergelar pemimipin.

Pantun Melayu tersebut mengingatkan bagaimana untuk memilih seorang pemimpin dan ciri-ciri seorang yang diperlukan.

“Kalau hendak memilih cincin, pilih cincin seukuran jari, kalau hendak memilih pemimpin, pilih pemimpin tahukan diri,” kongsinya.

3 Oktober lalu, Bangkok Post melaporkan harga lebih daripada 150,000 produk dan perkhidmatan akan dipotong sebanyak 87 peratus berkuat kuasa serta-merta, sehingga akhir Disember.

Sebanyak 288 pengusaha perniagaan bersetuju menurunkan harga barangan dan perkhidmatan mereka meliputi 151,676 barangan di seluruh negara selama tiga bulan sehingga 31 Disember.


Annuar Musa sedia jawab saman Lim Kit Siang di mahkamah

BANGI, 5 Muharam 1445H, Ahad – Bekas Ahli Parlimen Ketereh, Tan Sri Annuar Musa bersedia untuk menghadapi tindakan undang-undang berhubung ucapan beliau yang didakwa mengaitkan veteran DAP, Tan Sri Lim Kit Siang dengan tragedi rusuhan kaum pada 16 Mei 1969.

Pengerusi Muafakat Nasional (MN) itu memaklumkan telah menerima surat tuntutan daripada peguam Kit Siang dua minggu lalu, berhubung ucapannya di Bachok yang dipetik di dalam laporan portal Malaysiakini.

Annuar menegaskan, beliau tidak boleh mengambil tanggungjawab apa yang dilaporkan Malaysiakini, namun bersedia mempertahankan ucapannya yang sebenar.

“… bahawa berlaku peristiwa 13 Mei 1969, antara lain berpunca dari ucapan-ucapan pemimpin yang berbaur perkauman, sebelum dan semasa peristiwa tersebut. Saya menyebut fakta sejarah berdasar rekod dan catatan sejarah.

“Justeru, semalam saya telah berikan arahan kepada peguam saya untuk membalas LOD (Letter of Demand) tersebut dan menegaskan pendirian saya dan sebahagian dari asas pendirian tersebut,” katanya dalam kenyataan, hari ini.

Sebelum ini, Kit Siang yang juga bekas Ahli Parlimen Iskandar Puteri memaklumkan sudah mengarahkan peguamnya untuk mengambil tindakan undang-undang terhadap Annuar yang juga bekas pemimpin UMNO yang kini menyertai PAS.

Ia susulan dakwaan Annuar yang mengaitkan beliau dengan tragedi rusuhan kaum pada 13 Mei 1969.

Annuar berkata, sekiranya Kit Siang masih memilih untuk membawanya ke mahkamah dan tidak berhujah secara politik, maka beliau juga bersedia untuk menjawab di mahkamah.

“Perahu sudah di air, dayung sudah di tangan. Saya juga sedia bertemu YB Tan Sri Lim Kit Siang secara baik dan bersemuka berbincang isu politik negara.

“Sebagai ahli politik semua kita bertanggungjawab berpolitik secara matang dan bertanggungjawab dan pastikan negara kita bebas dari perkauman sempit dan peristiwa seperti 13 Mei tidak harus berulang.

“Biarlah Malaysia sebagai negara majmuk di mana rakyatnya terus hidup dalam aman harmoni dan sejahtera,” katanya.


Isu kalimah Allah: Menteri Agama bertemu PEMBELA

BANGI, 1 Syaaban 1442H, Isnin – Menteri di Jabatan Perdana Menteri (Hal Ehwal Agama), Senator Datuk Seri Dr Zulkifli Mohamad Al-Bakri, hari ini hadir bertemu Pertubuhan Pembela-Pembela Islam (PEMBELA) berhubung isu kalimah Allah yang dibenarkan penggunaannya untuk penganut Kristian.

Pengerusi PEMBELA, Haji Aminuddin Yahaya berkata, dalam pertemuan itu, pihaknya menyerahkan memorandum tuntutan yang telah digariskan selepas ‘Persidangan NGO-NGO Islam dalam Kes Kalimah Allah 2.0’ diadakan di Kelab Sultan Sulaiman, Kuala Lumpur, semalam.

“Hari ini, Menteri Agama, Datuk Dr Zulkifli Al-Bakri datang berjumpa pihak PEMBELA di pejabat kami.

“Kami telah menyerahkan memorandum tuntutan kita dalam kes ini kepada beliau.

“Insya-Allah, kita akan ‘follow-up’ Menteri Agama dari semasa ke semasa dan berusaha untuk melaksanakan gerak-gerak kerja bagi kesemua resolusi yang digariskan,” katanya dalam satu kenyataan, hari ini.

Haji Aminuddin memaklumkan, PEMBELA menggariskan enam resolusi dalam persidangan semalam.

Antara resolusi yang dipersetujui adalah memohon perkenan Raja-Raja Melayu selaku ketua agama Islam bagi negeri masing-masing mengambil tindakan segera untuk membetulkan keadaan supaya agama tidak terus dihina dan dipermainkan.

Selain itu, resolusi tersebut turut menyeru supaya NGO-NGO Islam menghantar memorandum kepada Majlis Agama Islam negeri masing-masing.

“Semoga ini menjadi motivasi dan semangat kepada NGO-NGO Islam di setiap negeri agar segera bertindak, iaitu ‘engage’ dengan majlis agama Islam negeri masing-masing,” tegasnya.

Dalam pada itu, Dr Zulkifli mengambil maklum berkenaan resolusi yang dicapai oleh PEMBELA dan akan membawa perkara tersebut dalam munaqasyah khas bersama mufti seluruh negara, esok.

Katanya, kerajaan sentiasa melihat NGO sebagai rakan kerja strategik dalam apa jua lapangan dan sinergi yang berkesan akan membawa banyak manfaat kepada rakyat.

“Sebentar tadi saya melakukan kunjungan ke ibu pejabat PEMBELA bagi mendengar sendiri pandangan dan buah fikiran pimpinan wakil NGO-NGO Islam berkenaan isu kalimah Allah.

“Turut hadir menyambut saya adalah bekas Presiden MUAFAKAT, Ustaz Haji Ismail Mina; Pengerusi PEMBELA, Tuan Haji Aminuddin Yahya; Timbalan Pengerusi PEMBELA, Datuk Zainul Rijal Abu Bakar dan pimpinan utama PEMBELA.

“Saya mengambil masa hampir 45 minit bertukar-tukar buah fikiran dan mencari titik persefahaman antara kerajaan dan NGO-NGO Islam dalam isu tersebut,” katanya dalam catatan di Facebook.


Cegah Omicron, masyarakat dinasihat ambil dos penggalak: Pakar

BANGI, 25 Rabiulakhir 1443H, Jumaat – Tidak dapat dinafikan kemunculan varian Omicron COVID-19 mengundang rasa resah dalam kalangan rakyat.

Sehingga semalam sebanyak 20 negara sudah melaporkan pengesanan varian baharu itu dengan 18 daripadanya melibatkan kes import.

Malahan Malaysia dilapor merekodkan kes pertama positif COVID-19 varian Omicron – membabitkan seorang pelajar dari Afrika Selatan yang menuntut di sebuah universiti swasta di Ipoh.

Pelajar perempuan berumur 19 tahun itu tiba dari Afrika Selatan melalui Singapura pada 19 November dan telah menjalani ujian RT-PCR COVID-19 setibanya di pintu masuk Lapangan Terbang Antarabangsa Kuala Lumpur (KLIA).

Dengan tersebarnya varian Omicron ke serata dunia, Pakar Anestesiologi Hospital Kuala Lumpur, Dr Hana Hadzrami menasihati orang ramai untuk mengambil dos penggalak atau dos ketiga vaksin COVID-19.

“Memanglah sekarang kes kategori 4 dan 5 tak seteruk dulu sewaktu kadar liputan vaksin masih rendah. Ramai pesakit COVID-19 sekarang tak perlukan ventilator pun. Yang perlukan ventilator pun tak perlu ditelangkupkan macam dulu.

“Kalau perlu ditelangkupkan itu pastilah yang tak terima vaksin. Itu dah tak boleh nak buat apa selain pasrah. Dah itu pilihannya,” katanya menerusi kenyataan di Facebook beliau, hari ini.

Bagaimanapun beliau yakin, jangkitan COVID-19 boleh dikurangkan bahkan menghalang menjadi lebih teruk dengan menerima dos penggalak.

“Terutama warga emas dan mereka yang berisiko (separuh rakyat Malaysia berisiko sebab lebih separuh mengalami masalah obesiti).

“Bukan benda baru pun dos booster (dos penggalak) ini. Kami staf perubatan setiap tahun ambil booster vaksin flu dan vaksin lain. Anak kecil pun hampir setiap bulan ambil booster vaksin sampailah usia meningkat.

“No big deal. Dan tiada siapa pun kisah vaksin booster jenama apa. Bukan selalu kita boleh bayar harga nyawa dan kesihatan dengan cara yang mudah. Ambillah,” katanya.


ADUN DAP bantah Jawi, PEMBELA serah memorandum pada istana

KUANTAN, 16 Zulhijjah 1441H, Khamis – Pertubuhan-Pertubuhan Pembela Islam (PEMBELA) negeri Pahang hari ini menyerahkan memorandum kepada pihak Istana berhubung tindakan ADUN Tras DAP mencabar ketetapan kerajaan negeri mewajibkan penggunaan tulisan Jawi di papan tanda dan iklan.

Pengerusi PEMBELA, Haji Aminuddin Yahaya berkata, rakyat negeri Pahang akan terus mendukung titah Yang di-Pertuan Agong terutamanya dalam mendaulatkan Islam, kedudukan bangsa Melayu serta Raja-Raja.

“Alhamdulillah, hari ini pimpinan-pimpinan NGO-NGO Islam PEMBELA di negeri Pahang berjaya menyerahkan memorandum sokongan kepada pihak Istana dalam isu pencabaran ADUN Tras (DAP) di peringkat mahkamah mengenai penggunaan tulisan Jawi di papan tanda.

“Usaha pemerkasaan tulisan Jawi di negeri Pahang dimulakan oleh Al-Sultan Abdullah, yang juga merupakan Yang di-Pertuan Agong sekarang,” katanya dalam satu kenyataan hari ini.

Sebelum ini, ADUN Tras DAP, Chow Yu Hui memfailkan permohonan mencabar ketetapan kerajaan negeri Pahang mewajibkan penggunaan tulisan Jawi di papan tanda dan iklan di negeri itu.

Permohonan itu dibuat 30 Julai lalu di Mahkamah Tinggi Kuantan bagi menyemak semula arahan yang dikeluarkan kerajaan negeri dan pihak berkuasa tempatan berhubung perkara itu, sebelum ini.

Terdahulu, kerajaan Pahang memutuskan semua premis perniagaan dan papan tanda jalan di negeri itu menggunakan tulisan Jawi berkuat kuasa sejak 1 Januari lalu.

Penggunaan tulisan Jawi adalah selari dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang juga Sultan Pahang supaya tulisan berkenaan diperkasakan di negeri itu.


MAQIS Selangor tahan 23 tan daging lembu dari Brazil

SHAH ALAM, 18 Rabiulawal 1444H, Sabtu – Jabatan Perkhidmatan Kuarantin dan Pemeriksaan Malaysia (MAQIS) Selangor menahan sebuah kontena berisi daging lembu sejuk beku dari Brazil kerana tidak memiliki permit import yang sah bernilai RM476,000 pada Rabu lepas.

Dalam kenyataan hari ini Pengarah MAQIS Selangor Mohd Sobri Md Hashim berkata daging seberat 23 tan tersebut cuba dibawa masuk oleh sebuah syarikat tempatan namun ditahan di pintu masuk Pelabuhan Klang Barat.

Katanya pemeriksaan telah dilaksanakan terhadap kontena tersebut kira-kira jam 10 pagi dan mendapati dagangan yang dibawa masuk itu tidak mempunyai permit import yang sah dikeluarkan oleh MAQIS.

Beliau berkata kes disiasat di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 (Akta 728) yang memperuntukkan hukuman penjara sehingga enam tahun atau denda tidak melebihi RM100,000 atau kedua-duanya sekali.

Mohd Sobri berkata tindakan penguatkuasaan undang-undang akan terus diperluaskan di semua pintu masuk negara bagi memantau dan memeriksa setiap keluaran pertanian.

“Ini bagi memastikan tumbuhan, haiwan, karkas, ikan, keluaran pertanian dan mikro-organisme yang diimport ke negara ini bebas ancaman perosak, penyakit dan bahan cemar serta mematuhi syarat dan peraturan yang telah ditetapkan,” katanya. – Bernama


Tok Pa undur diri dari kerusi Jeli?

KOTA BHARU, 7 Rabiulakhir 1444H, Rabu – Selain Datuk Mohd Kazim Elias, dilaporkan, Datuk Seri Mustapa Mohamed turut akan mengundurkan diri daripada mempertahankan kerusi Parlimen Jeli pada Pilihan Raya Umum ke-15 (PRU15).

Mustapa dikatakan tidak akan bertanding atas faktor kesihatan dan doktor menasihatkannya untuk berehat.

Bagaimanapun, terdapat desas desus Setiausaha Politik Mustapa, Zahari Kechik akan menggantinya untuk mempertahankan kerusi Parlimen berkenaan.

Namun, Zahari seperti dilapor media tempatan berkata, ia hanya desas desus dan beliau sendiri belum dimaklumkan berhubung perkara itu.

Mustapa yang lebih dikenali sebagai Tok Pa sudah menyandang Parlimen Jeli selama enam penggal sejak 1995.

Beliau sebelum ini memenangi Parlimen Jeli pada PRU14 atas tiket Barisan Nasional (BN) sebelum beliau menyertai BERSATU, komponen dalam PN.


Cakap tak serupa bikin, netizen ‘muak’ janji henti lantikan politik

BANGI, 22 Jamadilawal 1444H, Sabtu – Tindakan melantik semula bekas Ahli Parlimen Machang, Datuk Ahmad Jazlan Yaakub sebagai Pengerusi FELCRA, menimbulkan keraguan terhadap keputusan kerajaan sebelum ini untuk menamatkan pelantikan politik.

Terdahulu, Timbalan Perdana Menteri, Datuk Seri Dr Ahmad Zahid Hamidi berkata, keputusan itu dibuat selepas mengambil kira kehendak perwakilan Koperasi Peserta-Peserta Malaysia Berhad.

Beliau berkata, biarpun Kabinet memutuskan supaya semua jawatan politik dalam syarikat berkaitan kerajaan (GLC) ditamatkan, atas kehendak ahli koperasi itu, pertimbangan bagi lantikan semula itu diberikan.

“Saya tak boleh untuk tak setuju untuk memberikan kepercayaan semula kepada Datuk Ahmad Jazlan.

“Dengan ini saya mengarahkan Ketua Setiausaha Kementerian Kemajuan Desa dan Wilayah (Datuk Ramlan Harun) untuk mengeluarkan surat pelantikan semula dengan sesegera yang mungkin, tertakluk kepada persetujuan Menteri Kemajuan Desa dan Wilayah.

“Menteri sudah bersetuju atas arahan Timbalan Perdana Menteri. Tidak mustahilah Datuk KSU segera menyempurnakan lantikan semula itu,” katanya.

Menerusi tinjauan Ismaweb.net, rata-rata pengguna media sosial mempertikaikan tindakan kerajaan itu dan menyifatkannya seperti ‘cakap tidak serupa bikin’.

“Lantikan politik akan tetap ada sentiasa. Bezanya, siapa yang dilantik dan siapa yang melantik saja.

“Jadi tak payahlah cepat memuji sangat kalau pemerintah cakap akan tamatkan lantikan politik terdahulu. Dia buang orang lain, naikkan pula orang dia,” kata Ril Mansor.

Sementara itu, Mohammad Faisal pula mendakwa, keputusan kerajaan dipimpin Perdana Menteri, Datuk Seri Anwar Ibrahim itu ditujukan kepada pelantikan pentadbiran terdahulu.

“Cakap saja lantikan politik PN ditamatkan serta-merta dan akan digantikan lantikan politik lain. Ini tak. Tajuk saja sembang besar macam kita pegang kerajaan esok minyak turun,” sindirnya.

“Lantikan politik juga. Pusing-pusing macam itu jugalah,” itu pula kata Rozila RS.


Isu 3R makin parah sebab dinilai sudut politik bukan undang-undang

Oleh Athirah Huda Zalhe

BANGI, 10 Muharram 1445H, Jumaat – Kerajaan perlu memperjelaskan takrifan undang-undang berkaitan 3R (agama, raja dan kaum), termasuk keperluan memperkenalkan akta baharu supaya tidak disalahgunakan sebagai senjata politik.

Presiden BERJASA, Haji Zamani Ibrahim berpandangan bahawa undang-undang itu perlu didefinisikan dengan tepat dan dinilai dari sudut undang-undang, bukan pada kaca mata politik untuk mempertahankan kuasa pihak tertentu.

Justeru, beliau menekankan keperluan melibatkan urus pakar perundangan untuk memberikan takrifan tepat kepada undang-undang berkenaan.

“Ianya (3R) mestilah digunakan untuk kepentingan agama, keselamatan negara dan keharmonian kaum serta bukan sebagai senjata kepada mereka yang terdesak atau terancam.

“Undang-undang bukan senjata untuk mana-mana pihak. Undang-undang adalah untuk menjaga keamanan negara seluruhnya,” katanya kepada Ismaweb.net selepas sidang media khas BERJASA di Hotel Tenera, semalam.

Atas sebab itu, Zamani menegaskan bahawa undang-undang berkaitan 3R tidak boleh digunakan sesuka hati, apatah lagi untuk menjatuhkan pihak tertentu yang bertujuan serangan politik.

“Sebaliknya ia mesti satu undang-undang yang berdiri di atas keadilan. Undang-undang patut diletakkan pada haknya dan tidak sepatutnya mana-mana kuasa mempergunakan undang-undang untuk kepentingan kuasa, tetapi mesti demi keamanan negara.

“Maka, jangan terlalu cepat dan mudah (melaksanakan), kerana undang-undang itu perlukan kajian, bacaan, kupasan dan satu konsep, barulah boleh dikatakan undang-undang,” katanya.

Beliau juga bimbang jika pelaksanaan undang-undang berkaitan 3R tidak dikaji sebaiknya, ia akan mengehadkan suara orang Melayu untuk bercakap dan mempertahankan hak serta kepentingan bangsa mereka.

“BERJASA berpegang bahawa tuan tanah negara ini asalnya orang Melayu, namun kita menerima bangsa lain sebagai warganegara.

“Janganlah sesekali tuan tanah ini dinafikan bercakap mengenai bangsanya. Apa maknanya sebagai satu warganegara, yang menjadi tuan tanah lama di sini, asal usul di sini, tak boleh bercakap mengenai kepentingan dan hak bangsa sendiri. Bagi saya tidak adil,” katanya.

Sebelum ini, Menteri di Jabatan Perdana Menteri (Undang-Undang dan Reformasi Institut), Datuk Seri Azalina Othman Said dilaporkan berkata, perbincangan dan kajian mengenai undang-undang 3R termasuk sama ada akta baharu diperkenal akan dibentang kepada Jemaah Menteri dalam mesyuarat Kabinet minggu ini.

Beliau berkata, pembentangan kajian fasa pertama itu akan dilakukan secara menyeluruh sebelum sebarang ketetapan dibuat.


Pakistan larang import barangan ‘tidak perlu’, jimat tukaran asing

NEW DELHI, 19 Syawal 1443H, Jumaat – Kerajaan Pakistan melarang import barangan “tidak perlu” dalam usahanya untuk menjimatkan tukaran asing memandangkan nilai mata wang jatuh mendadak berbanding dolar US sejak beberapa hari kebelakangan ini.

Pada Khamis nilai satu dolar US adalah 200 rupee berbanding 182 rupee pada sebulan yang lalu.

“Keputusan saya untuk melarang import barangan mewah dapat jimatkan tukaran asing negara,” kata Perdana Menteri Shehbaz Sharif.

Barangan itu termasuk kereta, telefon bimbit, peralatan rumah, pinggan mangkuk, bagasi, syampu, peralatan mandian, daging sejuk beku, rokok, alat solek dan muzik.

Menteri Penerangan Marriyum Aurangzeb berkata terdapat “situasi kecemasan” dan rakyat Pakistan perlu mengurangkan kebergantungan terhadap produk import.

Beliau berkata defisit perdagangan di Pakistan sudah berada pada tahap serius.

“Kami mempunyai kapasiti dan pengalaman untuk menyelesaikan isu ekonomi semasa. Langkah yang diambil untuk larang barangan import bertujuan menstabilkan ekonomi,” kata Marriyum dalam satu sidang media pada Khamis.

Beliau berkata larangan import barangan bukan keperluan itu dapat menjimatkan US$6 bilion setahun dan meningkatkan industri pembuatan domestik. – Bernama


Palestin desak ICC dakwa Israel sengaja bunuh rakyatnya

RAMALLAH, 6 Jamadilawal 1443H, Sabtu – Kementerian Luar Negeri dan Ekspatriat Palestin mengutuk sekeras-kerasnya insiden maut membabitkan seorang rakyatnya yang ditembak pasukan pengganas Israel ketika konfrontasi di bandar Beita, semalam.

Abu Ayyash, 31, cedera parah di kepala selepas ditembak dengan peluru hidup oleh tentera Israel di kampung itu, kira-kira 2 pagi waktu tempatan.

Dia kemudian dikejarkan ke hospital berdekatan untuk rawatan segera, namun disahkan meninggal dunia kira-kira sejam kemudian.

Atas sebab itu, kementerian berkenaan mendesak Mahkamah Jenayah Antarabangsa (ICC) mengambil tindakan terhadap penjajahan kejam rejim Zionis di negara itu.

“Penindasan penjajahan terhadap rakyat Palestin yang mengambil bahagian dalam perarakan tanpa kekerasan dengan peluru hidup adalah satu jenayah, atau erti kata lain jenayah perang serta jenayah kemanusiaan,” katanya dalam kenyataan.

Kementerian itu berkata, Israel bertanggungjawab sepenuhnya ke atas jenayah itu, dan menggesa jawatankuasa penyiasatan tetap dibentuk oleh Majlis Hak Asasi Manusia Pertubuhan Bangsa-Bangsa Bersatu (PBB) untuk memulakan siasatan segera ke atas penjajahan rejim.

Sementara itu, Perdana Menteri Palestin, Mohammad Shtayyeh turut mengutuk sekeras-kerasnya insiden pembunuhan Abu Ayyash dan mengucapkan takziah kepada keluarga pemuda terbabit. – Agensi


Korban gempa bumi Afghanistan lebih 2,400 nyawa

KABUL, 23 Rabiulawal 1445H, Isnin – Lebih 2,400 orang terkorban dalam gempa bumi di Afghanistan, kata pentadbiran Taliban.

Gempa pada Sabtu di barat negara itu melanda 35 km (20 batu) barat laut bandar Herat, dengan satu daripada 6.3 magnitud, kata — Kajian Geologi Amerika Syarikat (USGS).

Ia antara gempa bumi paling dahsyat di dunia tahun ini, selepas gegaran di Turkiye dan Syria membunuh kira-kira 50,000 orang pada Februari lalu.

Menerusi satu mesej kepada Reuters, Jurucakap Kementerian Bencana, Janan Sayeeq berkata, jumlah kematian meningkat kepada 2,445 orang.

Beliau bagaimanapun menyemak semula jumlah yang cedera kepada ‘lebih daripada 2,000’.

Sebelum ini, beliau melaporkan, 9,240 orang cedera.

Katanya, sepuluh pasukan penyelamat berada di kawasan itu – yang bersempadan dengan Iran.

Lebih 200 maut dibawa ke pelbagai hospital, kata seorang pegawai jabatan kesihatan Herat yang mengenalkan dirinya sebagai Dr Danish, sambil berkata kebanyakan mereka adalah wanita dan kanak-kanak.

Mayat telah ‘dibawa ke beberapa tempat – pangkalan tentera, hospital’, katanya.

Gambar di media sosial menunjukkan, katil dipasang di luar hospital utama di Herat untuk menerima mangsa.

Sementara itu, Ketua Pejabat Politik Taliban di Qatar, Suhail Shaheen dalam mesej kepada media berkata, makanan, air minuman, ubat-ubatan, pakaian dan khemah diperlukan segera untuk bantuan dan menyelamat. – Agensi

Pautan terdahulu;


Kuil di Thailand kosong selepas 4 sami ditangkap positif dadah

PHETCHABUN, 5 Jamadilawal 1444H, Rabu – Sebuah kuil Buddha di tengah Thailand ditinggalkan tanpa sami selepas gagal dalam ujian pengesanan dadah.

Empat sami, termasuk seorang ketua rahib, di sebuah kuil di daerah Bung Sam Phan, wilayah Phetchabun didapati positif dadah jenis methamphetamine, kata pegawai daerah, Boonlert Thintapthai.

Semua sami telah dihantar ke klinik kesihatan untuk menjalani pemulihan dadah.

“Kuil itu kini kosong, tiada sami,” katanya.

Thailand merupakan negara transit utama untuk methamphetamine – paling banyak dari negeri Shan.

Di jalanan, pil dijual kurang daripada 20 baht (sekitar RM2.53).

Pihak berkuasa di seluruh Asia Tenggara telah merekodkan rampasan dadah sejak beberapa tahun kebelakangan ini.

Pada 2020, seorang sami Buddha kanan menjadi tajuk utama dunia selepas dia ditangkap di wilayah tengah Thailand selepas didapati terlibat dalam pengedaran dadah.

Semasa pencarian, polis menemui 4.8 juta pil methamphetamine dalam sebuah van mini yang digunakan sami dan rakan jenayahnya.

Kawasan bagasi itu penuh dengan kotak kadbod yang mengandungi narkotik terlarang dan pegawai juga menjumpai pistol dengan 14 butir peluru, menurut laporan Kesatuan berita Asia Katolik.

Sami itu, yang berasal dari wilayah utara Chiang Rai, dilaporkan memberitahu polis dia bersetuju untuk berkhidmat sebagai kurier untuk pengedar dadah kerana dia dibayar 300,000 baht setiap penghantaran. – Agensi


‘PAS Kedah tengah kuat, boleh kalau UMNO nak tumpang’

PADANG TERAP, 16 Muharram 1444H, Ahad – PAS Kedah sentiasa terbuka untuk menjalinkan kerjasama dengan UMNO meskipun parti itu membuat keputusan untuk bertanding atau bergerak solo dalam Pilihan Raya Umum ke-15 (PRU15).

Ketua Pengarah Pilihan Raya PAS Pusat, Datuk Seri Muhammad Sanusi Md Nor berkata, jika UMNO mahu menjalinkan kerjasama, parti berkenaan boleh ‘menumpang’ kekuatan PAS di negeri itu.

Katanya, pihaknya tidak pernah mengkhianati UMNO dan masih memberi ruang kepada parti berkenaan walaupun terdapat kepemimpinan UMNO membuat keputusan untuk bergerak solo pada PRU15.

“Kita tidak buat apa-apa yang menyebabkan PAS dan UMNO di Kedah ini bergaduh. Apa yang kita berucap di Pilihan Raya Negeri Johor sebelum ini, itu dalam konteks negeri Johor.

“Malam ini saya sebutkan betapa baiknya PAS dalam hubungan dengan BN dengan UMNO. Kerana kita ada disiplin. Contohnya kita masih minta UMNO beri nama calon mereka untuk menggantikan Penyelaras DUN Kubang Rotan, Datuk Hashim Jahaya yang meninggal dunia (pada 7 Mei lalu).

“Mereka berikan nama Timbalan Ketua UMNO Bahagian Kuala Kedah, Dr Zaki Zamani Abd Rashid untuk ganti sedangkan kita boleh ganti dengan orang PAS atau Bersatu,” katanya.

Terdahulu, Timbalan Presiden UMNO, Datuk Seri Mohamad Hassan berkata, Barisan Nasional (BN) kekal dengan keputusan untuk bergerak secara solo bagi menghadapi PRU15 nanti.

Beliau berkata, parti itu yakin mempunyai potensi untuk menang, namun perlu bekerja keras untuk meraih lebih banyak kerusi.

Dalam pada itu, Muhammad Sanusi memaklumkan PAS Kedah menyasarkan pertambahan jumlah bilangan kerusi Dewan Undangan Negeri (DUN) untuk ditandingi pada PRU15 di negeri ini kepada 22 berbanding 15 yang dimenangi mereka pada PRU lalu.

“Saya tambah jadi 22 (kerusi boleh dimenangi PAS Kedah), paling kurang 22 (daripada 15 kerusi dimenangi sebelum ini). Pada asasnya, PAS tengah kuat di Kedah, harimau (UMNO) yang kena tembak sedaih (sekali) rebah, lepas itu nak bangkit (bangun), dia tak sekuat dulu kalau dia nak lawanlah.

“Kalau dia nak berkawan, dia boleh tumpang kuat kita tu, dia nak lawan, saya rasa dia tak segagah dulu. Ada pelurulah dalam badan dia, kaki dia pun pecah tiga empat dah,” katanya.


‘Apa nak dibangga, kalau ada kuasa pun gagal cegah kemungkaran’

BANGI, 26 Ramadan 1442H, Sabtu – Pertubuhan Kebajikan Darul Islah Malaysia (PERKID), Ustaz Masridzi Sat kesal permohonan untuk pertubuhan bukan kerajaan (NGO) Islam bergabung bersama pihak berkuasa bagi membanteras kegiatan haram di bandaraya ditolak.

Biarpun sudah dua kali perbincangan dengan Menteri Wilayah Persekutuan berhubung perkara tersebut, namun usaha bersepadu yang dimohon itu ditolak atas alasan penasihat undang-undang tidak membenarkan NGO terlibat walaupun sebagai pemerhati.

Ustaz Masridzi menjelaskan cadangan itu bukan untuk menganggu tugas pihak berkuasa, sebaliknya tidak berpuas hati kerana pihak terbabit masih gagal menghentikan operasi maksiat dan mungkar yang dilihat masih terus berlaku – walaupun dalam keadaan wabak COVID-19 semakin tenat.

“Kami juga tidak berpuas hati dengan gejala rasuah dan salah guna kuasa yang terus mencengkam dalam kerajaan kita sehingga integriti penguatkuasa kita dah berada di tahap kritikal.

“Siapa yang nak baiki dan bertindak mengatasi perkara ini jika hanya diserah kepada pihak kerajaan semata-mata,” soalnya menerusi catatan di Facebook hari ini.

Pada masa sama, beliau yang juga Naib Pengerusi PEMBELA memberi peringatan bahawa segala bala yang diturunkan Allah kerana perkara berkaitan maksiat dan kemungkaran masih gagal dihapuskan.

“Gagal hapuskan musuh dari luar apatah musuh dalam selimut yang bersarang di dalam. Tak ramai yang berani menjadi pemimpin yang tegas dan berprinsip.

“Selalu terjadi hari ini cakap lain, esok dah bertukar menjadi lain. Budaya payung memayung sesama sendiri takkan berjaya tingkatkan integriti dan kualiti kerja. Tauke-tauke kartel haram terus beri dedak dan makan saban hari.

“Ingat, sekali dah terjebak memang sukar untuk berpatah kembali ke pangkal jalan. Apalah nak dibanggakan dengan kuasa dan jawatan yang besar itu jika tugas untuk cegah dan hapuskan kemungkaran masih gagal dilaksanakan,” katanya.


Turki tolak ucapan takziah AS

ANKARA, 21 Rabiulakhir 1444H, Rabu – Turkiye menolak mesej ucapan takziah Amerika Syarikat (AS) susulan serangan maut di Istanbul yang mengorbankan enam nyawa dan mencederakan 81 yang lain.

“Kami telah menerima mesej itu tetapi kami tidak menerimanya dan menolak ucapan takziah kedutaan AS. Kami tidak bermusuhan dengan sesiapa pun.

“Kami tahu siapa yang menyokong keganasan di utara Syria, dan kami tahu mesej yang mereka mahu sampaikan kepada Turkiye melalui serangan ini,” kata Menteri Dalam Negerinya, Suleiman Soylu.

Kenyataan akhbar Suleiman itu dipercayai merujuk kepada sokongan Washington terhadap militan Kurdish di utara Syria yang dituduh Ankara sebagai pihak bertanggungjawab dalam serangan berkenaan.

Suleiman turut mengesahkan penahanan suspek yang terbabit meninggalkan bom sehingga menyebabkan letupan di Jalan Istiklal, Istanbul.

“Penilaian kami ialah arahan untuk serangan pengganas yang membawa maut datang dari Ayn Al-Arab di utara Syria, di mana PKK/YPG mempunyai ibu pejabatnya di Syria.

“Kami akan bertindak balas terhadap mereka yang bertanggungjawab atas serangan keganasan yang keji ini,” katanya.-  Agensi

Berita berkaitan;


Pesara ATM kenang pertempuran berdarah lawan komunis

KOTA BHARU, 9 Muharram 1443H, Rabu – Setiap kali sambutan Hari Kebangsaan, bekas Asisten Ketua Staf Perisikan Markas Tentera Darat, Mejar Jeneral Datuk Khlir Mohd Nor, 63, pasti terkenang pertempuran melawan anggota komunis di Kampung Titi, Jelebu, Kuala Kelawang, Negeri Sembilan, pada 1983.

Khlir mengakui antara banyak operasi yang dilaluinya, insiden berdarah itu meninggalkan kesan mendalam kerana walaupun dua anggota komunis berjaya dibunuh ketika itu, seorang rakannya telah turut terkorban.

Katanya peristiwa itu berlaku ketika beliau memimpin seramai 11 anggota Pasukan Khas Perisikan Tempur (PKPT) dalam satu operasi khas untuk menangkap atau membunuh empat pengganas komunis yang berada di kawasan berkenaan.

“Maklumat awal diterima daripada Cawangan Khas (CK) Polis Diraja Malaysia (PDRM) mengenai kehadiran empat pengganas komunis di Kampung Titi sebelum menjelang sambutan Tahun Baharu Cina pada tahun 1983.

“Operasi itulah saya tidak akan lupa sampai bila-bila kerana seorang daripada kami telah terkorban. Allahyarham Lans Koperal Saimon Tarikat adalah pejuang sebenar pasukan ketika itu,” kata anak sulung daripada lapan adik-beradik itu ketika ditemui pemberita di Kampung Kubang Kiat Ketereh, di sini hari ini.

Menceritakan detik itu, Khlir berkata setelah strategi dibuat secara teliti dari pelbagai aspek, mereka pergi ke kawasan berkenaan dan perlu sampai di lokasi pada waktu yang sesuai bagi mengelak bertembung dengan penoreh getah yang biasanya turun ke ladang jam 4 pagi.

Menurutnya anggota-anggota komunis telah datang ke situ untuk mengambil bekalan makanan dan kewangan daripada orang kampung yang kebanyakannya telah bersekongkol dengan pihak musuh.

“Kami perlu berhati-hati menggunakan kemahiran yang ada bagi mengelak (penoreh getah) supaya tindakan menggempur tidak dihidu empat anggota komunis yang terdiri daripada tiga lelaki dan seorang wanita, dengan mengatur gerakan anggota di dua kedudukan sebagai Kumpulan Penyekat sebagaimana yang dirancang,” katanya yang memulakan tugas pada 1979 dengan pangkat Leftenan Muda.

Khlir berkata beliau bersama dua anggota membawa radio set merangkak menghampiri tempat tidur musuh, namun kehadiran mereka dikesan oleh anggota komunis selepas kedengaran bunyi ranting kayu patah.

Sekitar jam 5 pagi, dalam suasana yang masih gelap, terjadilah kejadian berbalas tembakan antara kumpulannya dengan anggota komunis yang akhirnya mengorbankan Saimon.

“Sukar hendak digambarkan apabila melihat tubuh Saimon sudah kaku dan saya memeriksa tubuh badannya, namun tidak ada kesan kecederaan, kecuali pada bahagian pipi dan dagunya yang terkena peluru saiz halus menembusi bahagian kepala (belakang).

“Patutlah arwah berkelakuan pelik, seminggu sebelum itu dia memberitahu ingin memakai baju Melayu berwarna putih selain mahu menghantar cincin kepada tunangnya,” cerita Khlir yang masih berasa sedih dan terkilan apabila mengingati peristiwa itu.

Beliau yang bersara pada tahun 2018 menzahirkan rasa gembira kerana perjuangannya untuk negara kini diwarisi anak keduanya, Mejar Idura, 37, yang bertugas di Bahagian Perisikan Pertahanan di Kementerian Pertahanan. – Bernama


Beristighfar ketika rukuk, sujud

1. SAIDATINA Aisyah menceritakan bahawa Rasulullah ﷺ bukan sahaja bertasbih ketika rukuk dan sujud bahkan Baginda Nabi ﷺ turut beristighfar.

2. Kata Aisyah: “Sesungguhnya Rasulullah banyak mengucapkan lafaz ini ketika rukuk dan sujud:

سُبْحَانَكَ اللَّهُمَّ رَبَّنَا وَبِحَمدِكَ، اللَّهُمَّ اغْفِرْ لِي

“Maha Suci Engkau wahai Tuhan kami dan segala pujian puji-pujian buatMu. Ya Allah Ampunkanlah (dosa-dosaku).”

3. Menurut Saidatina Aisyah lagi, perbuatan Rasulullah ini adalah selaras dengan firman Allah yang menyebutkan:

﴿ فَسَبِّحْ بِحَمْدِ رَبِّكَ وَاسْتَغْفِرْهُ إِنَّهُ كَانَ تَوَّابًا ﴾

“Maka ucapkanlah tasbih dengan memuji Tuhanmu dan mintalah ampun kepadaNya, sesungguhnya Dia amat menerima taubat.”

4. Selain bertasbih, perbanyakkan memohon keampunan kepada Allah (istighfar) di dalam rukuk dan sujud kita. Ucapkanlah lafaz ini di dalam sujud kita:

اللَّهُمَّ اغْفِرْ لِي

“Ya Allah, ampunkanlah diriku (dari segala dosa).”

Semoga Allah membimbing kita.

Dr Ahmad Sanusi AzmiDr Ahmad Sanusi Azmi
Setiausaha Majlis Ulama ISMA (MUIS)


Presiden AS kecewa OPEC+ kurangkan pengeluaran minyak

WASHINGTON, 9 Rabiulawal 1444H, Khamis – Presiden Amerika Syarikat (AS), Joe Biden kecewa dengan keputusan OPEC+ mengurangkan pengeluaran minyak kerana menurutnya, akan memberi kesan negatif kepada negara berpendapatan rendah dan sederhana, lapor Reuters.

“Keputusan dangkal OPEC+ mengurangkan kuota pengeluaran, ketika ekonomi global berhadapan kesan negatif berterusan daripada pencerobohan Putin ke atas Ukraine,” menurut kenyataan Penasihat Keselamatan Negara, Jake Sullivan, dan Penasihat Atasan Ekonomi, Brian Deese.

Keputusan itu memberi kesan paling negatif ke atas negara berpendapatan rendah dan sederhana yang terkesan dengan harga tenaga yang tinggi, katanya.

“Tugas Presiden dan sekutu di seluruh dunia, telah membantu menurunkan harga gas AS: sejak awal musim panas, harga gas turun $1.20 – dan harga paling biasa di stesen minyak hari ini ialah $3.29/galon.

“Atas arahan Presiden, Jabatan Tenaga akan menghantar 10 juta tong lagi daripada Rizab Petroleum Strategik ke pasaran bulan depan, meneruskan keluaran bersejarah seperti yang diarah Presiden pada Mac,” kata kenyataan itu.

Biden dilaporkan akan terus mengarahkan keluaran mengikut kesesuaian bagi melindungi pengguna Amerika dan menggalakkan keselamatan tenaga.

Presiden juga menggesa syarikat tenaga Amerika untuk terus menurunkan harga di pam dengan menutup jurang sejarah yang besar antara harga gas borong dan runcit.

“Berdasarkan tindakan hari ini, Pentadbiran Biden juga akan berunding dengan Kongres mengenai alat tambahan dan pihak berkuasa untuk mengurangkan kawalan OPEC ke atas harga tenaga,” kata kenyataan itu.

Pertubuhan Negara Pengeksport Petroleum (OPEC) dan sekutunya, dikenali sebagai OPEC+, pada Rabu bersetuju untuk mengurangkan pengeluaran sebanyak 2 juta tong sehari daripada paras pengeluaran yang diperlukan Ogos 2022, bermula pada November. – Agensi


Pegawai kementerian mula kosongkan pejabat?

PUTRAJAYA, 8 Rabiulawal 1444H, Rabu – Beberapa pegawai kementerian dilaporkan sudah mula mengosongkan bilik masing-masing, hari ini.

Difahamkan, terdapat beberapa pegawai kementerian yang sudah menerima arahan supaya mengosongkan bilik.

Ini sekali gus memberi isyarat kemungkinan besar pembubaran Parlimen akan dibuat dalam masa terdekat.

Bagaimanapun, Utusan melaporkan, terdapat juga pegawai kementerian lain yang belum mendapat arahan sedemikian, malah program yang dijadual hari ini masih berjalan seperti biasa.

“Kita faham-faham sendiri. Esok (Khamis) saya kemas, insya-Allah,” kata salah seorang pegawai ketika dihubungi Sinar Harian.

Terdahulu, Kementerian Kewangan mengesahkan perbentangan Rang Undang-Undang (RUU) Perbekalan 2023 akan dibuat pada Jumaat.

Timbalan Menteri Kewangan I, Datuk Mohd Shahar Abdullah berkata, pembentangan itu dibuat selepas bacaan kali pertama hari ini, di Dewan Rakyat.

“Bacaan kali kedua pada hari Jumaat, 7 Oktober 2022 jam 4 petang,” katanya.


Melayu terima rasuah ditangkap, ‘bapa’ perasuah terlepas?

BANGI, 28 Muharam 1444H, Jumaat – Jika rata-rata orang Melayu dan Bumiputera bekerja dalam perkhidmatan awam terutama di jabatan kritikal, maka siapakah yang  menjadi ‘bapa’ perasuah kepada mereka selama ini?

Persoalan itu dibangkitkan pendakwah bebas, Prof Dr Mohd Ridhuan Tee Abdullah sebagai mempertikaikan sikap ultra kiasu yang ‘melatah’ terhadap kenyataan Presiden PAS, Tan Sri Abdul Hadi Awang baru-baru ini.

Beliau berkata, ultra kiasu marah sehingga membuat laporan polis apabila Abdul Hadi mendakwa, golongan bukan Islam dan bukan Bumiputera menjadi kumpulan majoriti perosak politik serta ekonomi negara.

Malah, ultra kiasu menuduh kenyataan itu menyinggung perasaan orang bukan Melayu dan kononnya boleh merenggangkan perpaduan antara kaum.

Tampil mempertahankan kenyataan Abdul Hadi, Prof Ridhuan Tee berkata, beliau tidak melihat pandangan Presiden PAS itu salah kerana jika ramai orang Melayu berada dalam perkhidmatan awam, justeru siapakah pula yang menjadi perasuah mereka?

“Siapakah yang selalu membangkitkan isu-isu sensitif dengan hak istimewa Islam, Melayu dan Bumiputera, kalau bukan ultra kiasu.

“Melayu yang terima rasuah ditangkap. Perasuah besar terlepas begitu sahaja,” dakwanya dalam kenyataan, hari ini.

Atas dasar itu, beliau menyokong kenyataan Abdul Hadi dan pada masa sama turut mengalu-alukan ultra kiasu membuat laporan polis.

Bagaimanapun, sebelum laporan polis itu dibuat, Prof Ridhuan Tee menuntut ultra kiasu menjawab beberapa soalan.

“Pertama, siapakah bapa rasuah yang merasuah orang Melayu selama ini terutama pihak berkuasa tempatan (PBT), polis, bomba, kastam dan imigresen.

“Kedua, projek-projek yang memerlukan kelulusan pihak berkuasa dan mendapat lesen, siapakah bapa rasuahnya, ketiga kes tanah Musang King dan banyak lagi Tanah Rizab Melayu yang tergadai, siapakah yang merasuah Melayu ini?

“Keempat, dana pilihan raya, siapakah ‘funder’ di belakangnya. Apakah kita ingat ‘funder’ yang memberi dana itu, percuma begitu sahaja. Mesti ada projek besar yang dapat,” dakwanya.

Beliau mendakwa, paling menyedihkan apabila hanya orang Melayu yang menerima rasuah ditangkap, sedangkan ‘bapa’ perasuah terlepas.

“Pergi tanya kepada polis dan kastam, kenapa sehingga ke hari ini susah sangat dadah untuk dibanteras. Siapa yang merasuah pihak berkuasa ini?

“Begitu juga dengan penyeludupan bahan-bahan terlarang. Projek perumahan yang memerlukan kelulusan PBT, siapakah yang menjadi bapa perasuahnya?

“Satu lagi, apakah ultra kiasu bukan perosak jika membangkitkan isu-isu sensitif berkaitan Islam dan Melayu,” sindirnya.


11,464 warga India dibawa balik dari Malaysia

NEW DELHI, 30 Muharram 1442H, Jumaat – India membawa pulang 11,464 warganya dari Malaysia antara Mei dan Ogos di bawah skim perjalanan yang dilancarkan untuk membantu mereka yang berada dalam kesusahan semasa pandemik COVID-19.

Mereka adalah antara ratusan ribu warga India yang dipindahkan dari luar negara menerusi penerbangan dikendalikan syarikat penerbangan India serta perkhidmatan sewa khas syarikat penerbangan India dan asing.

Sebanyak 5,817 penerbangan ke India dikendalikan untuk membawa pulang warga India sehingga akhir Ogos di bawah misi Vande Bharat, dilancarkan pada Mei, Menteri Penerbangan Awam Hardeep Singh Puri memberitahu parlimen.

Mereka yang kembali kebanyakannya adalah warga India bukan penduduk (NRI) dan sebahagian besar daripada mereka pulang dari negara-negara Arab Teluk, Amerika Syarikat dan Eropah kerana gangguan ekonomi yang disebabkan oleh pandemik tersebut.

Menurut perincian penerbangan yang diciap menteri berkenaan, kira-kira 1,300 lagi warganegara India telah pulang dari Malaysia pada September. – Bernama


Mengapa kerajaan Selangor pilih kasih, permohonan penduduk dapatkan tanah ditolak?

Oleh Ainul Illia Meor Suzurudin

HULU LANGAT, 19 Jamadilakhir 1442H, Isnin – Kerajaan negeri Selangor didesak untuk memberi penjelasan secara telus mengenai status geran hak milik lot Hutan Simpan Selangor Perbadanan Kemajuan Negeri Selangor (PKPS) dekat Kampung Sungai Semungkis di Hulu Langat, Selangor yang mana air sungainya tercemar akibat pembangunan di kawasan itu.

Naib Presiden Pertubuhan Pembela-Pembela Islam (PEMBELA), Ustaz Masridzi Sat berkata, sungai itu merupakan sumber tadahan air bersih dan kawasan rekreasi bagi penduduk berhampiran.

Namun, ekoran pembangunan tapak perkhemahan atau ‘campsite’ yang dibuat di kawasan berkenaan, ia sekali gus boleh merosakkan ekosistem hutan simpan dan mencemarkan air sungai.

Walhal, tegasnya, penduduk yang membuka pusat penginapan dan resort di sepanjang Sungai Semungkis amat memerlukan air bersih untuk kegunaan harian.

“Kerajaan Selangor mesti memberikan undang-undang yang jelas setakat mana ekosistem hutan ini boleh ditarah atau ditebang.

“Ini kerana kesannya sangat mencemarkan sumber air bersih bagi penduduk di sepanjang Sungai Semungkis ini, bahkan boleh mendatangkan banjir lumpur seperti kes banjir kilat akibat pembalakan beberapa tahun yang lalu.

“Apatah lagi ‘campsite’ yang baru nak dibina tersebut berada dalam lokasi terawal kawasan hutan simpan tadahan air bersih,” dakwanya ketika dihubungi Ismaweb.net, hari ini.

Ustaz Masridzi mendakwa, pada Jumaat lalu, beberapa resort di sepanjang Sungai Semungkis mendapati air sungai menjadi keruh dan tercemar.

Dakwanya, apabila disiasat penduduk tempatan, didapati sebuah jengkaut sedang bekerja menarah bukit dan membersihkan sungai di jeram Sungai Semungkis.

Berikutan itu, penduduk kampung telah membuat laporan polis berkaitan sungai yang tercemar akibat ekosistem tadahan air bersih dirosakkan.

Memaklumkan perkembangan isu, Ustaz Masridzi berkata, sepasukan polis dari Batu 14 telah hadir menyiasat di lokasi tapak perkhemahan tersebut, namun tidak dibenarkan masuk.

Manakala pada hari Ahad pula, kata beliau, sepasukan penguat kuasa Pejabat Tanah Daerah Hulu Langat telah datang dan masuk menyiasat, dan dimaklumkan oleh anak kepada pemilik tapak perkhemahan tersebut bahawa tanah mereka memiliki geran daripada kerajaan Selangor.

“Mengikut maklumat dari ketua Kampung Sungai Semungkis, pemilik campsite tersebut telah membeli dari seorang individu yang mana geran tersebut telah dikeluarkan sejak 2012 oleh kerajaan negeri dan sekarang sedang beliau memohon pajakan pula tanah seluas 90 ekar lagi.

“Perkara ini telah menimbulkan banyak persoalan dan tidak puas hati di kalangan penduduk kampung kerana kerajaan negeri Selangor bersikap double standard.

“Adakah kerajaan Selangor melalui pejabat tanah telah mengubah dasar pemilikan geran tanah bagi hutan simpan ini, jika benar kenapa pemohon dahulu ditolak serta diarahkan keluar?,” soal Ustaz Masridzi.

Beliau mempersoalkan tindakan kerajaan yang didakwa memberikan keistimewaan kepada pemilik baru tapak perkhemahan itu, sedangkan penduduk yang lebih lama dan awal masuk memohon tidak dilayan bahkan ada yang didenda.

Bahkan, lebih membingungkan, katanya, apabila pemilik ditanya di mana sempadan tanahnya, pihaknya sendiri tidak tahu dan tidak dapat menjawab soalan penduduk.

“Ini menimbulkan kemarahan dan tidak puas hati di kalangan penduduk setempat. Sungai adalah hak milik bersama tetapi ada penduduk yang datang untuk mandi dihalang melalui sungai tersebut bahkan kawasan sungai telah dipagar oleh pemilik tapak perkhemahan tersebut.

“Adakah berlaku perubahan polisi kepada pentadbiran pejabat tanah di mana sesiapa pun rakyat boleh memohon tanah di situ dan boleh diberi geran atau adakah berlaku salah guna kuasa atau berlakunya rasuah,” katanya lagi.

Justeru, beliau menggesa pihak Suruhanjaya Pencegahan Rasuah Malaysia (SPRM) dapat menyiasat dengan telus dan memberikan jawapannya.

Beliau berharap suatu penjelasan yang telus dapat diberikan oleh kerajaan negeri Selangor serta pihak berkaitan seperti Pejabat Tanah Daerah, Jabatan Alam Sekitar, Jabatan Perhutanan dan lain-lain bagi menyiasat status geran hak milik yang dikeluarkan serta dapat mengambil tindakan sewajarnya dalam menjaga sumber asli kawasan tadahan air, kebersihan sungai serta alam sekitar yang kondusif.


Sejak bila bekas menteri ada kemudahan kereta, soal Radzi pada Anwar

BANGI, 13 Jamadilakhir 1444H, Jumaat – Ahli Parlimen Putrajaya, Datuk Dr Radzi Jidin mempersoalkan kenyataan Datuk Seri Anwar Ibrahim berhubung pembatalan kemudahan kereta kepada bekas menteri.

Mantan Menteri Pendidikan itu menyifatkan kenyataan Perdana Menteri itu sebagai fitnah terbaru dan sengaja mencipta fitnah tersebut.

“Ini fitnah apa pula? DSAI (Datuk Seri Anwar Ibrahim) kata beliau telah batalkan kemudahan kereta untuk bekas-bekas menteri yang baru ini.

“Batalkan perkara yang tak wujud? Bantu banteras fitnah ini, tolong kongsi-kongsikan,” soalnya dalam hantaran di Facebook, hari ini.

Kelmarin, Anwar dalam sidang media berkata, cadangan untuk mengurangkan atau membatalkan pencen bekas anggota Kabinet tidak munasabah kerana isu berkaitan itu berada di bawah Perlembagaan Persekutuan.

Tegas beliau, langkah yang diambil oleh pentadbirannya hanya menarik balik kemudahan yang diberikan kepada bekas anggota Kabinet, antaranya kemudahan kereta.

Dalam pada itu, bekas ketua Setiausaha Sulit kepada Perdana Menteri, Tan Sri Muhyiddin Yassin, Datuk Dr Marzuki Mohamad senada dengan Radzi dan menafikan kenyataan Anwar.

Katanya, bekas-bekas menteri tidak pernah diberikan kemudahan kereta rasmi.

“Ini bukan perkara baru. Sejak zaman berzaman itulah amalannya, apabila tamat tempoh jadi menteri, semua kemudahan rasmi kerajaan mesti dikembalikan.

“Kalau nak beli kereta tu perkara lain dan ada proses tertentu,” katanya.


Annuar Musa mohon maaf kekurangan sebagai Menteri Wilayah Persekutuan

BANGI, 7 Muharram 1443H, Isnin – Tan Sri Annuar Musa memohon maaf atas segala kelemahan sepanjang perkhidmatannya sebagai Menteri Wilayah Persekutuan di bawah kerajaan Perikatan Nasional (PN).

Dalam hantaran di laman Facebook, Annuar berkata, beliau mengakui sedar kekurangannya kerana hanya seorang insan biasa.

“Saya amat faham dan sedar akan kekurangan saya sebagai Menteri Wilayah Persekutuan. Saya insan biasa yang tentunya tidak sunyi daripada kesilapan.

“Oleh itu saya memohon ampun dan maaf atas segala kesilapan, kelemahan dan kekurangan saya selama berkhidmat,” katanya, hari ini.

Ahli Parlimen Ketereh itu berkata, beliau juga kekal tenang dan berlapang dada dengan segala keputusan susulan pertemuan Perdana Menteri, Tan Sri Muhyiddin Yassin dengan Yang di-Pertuang Agong, tengah hari tadi.

“Semua keputusan secara bersama. Yang penting kita sentiasa menghormati dan mematuhi undang-undang dan Perlembagaan negara.

“Asas pertimbangan paling utama adalah kesejahteraan rakyat. Kepada rakyat kita berkhidmat hingga ke garis penamat,” katanya.

Beliau turut mendoakan kesejahteraan yang berkekalan buat semua warga Wilayah Persekutuan.

“Semoga semua warga WP tanpa mengira kaum atau agama serta status kehidupan mesti terus dijaga dan dipelihara.

“Semoga warga WP dilindungi Allah SWT, dikurnia ketahanan dan imuniti menghadapi penularan virus COVID-19 dan lainnya. Semoga kehidupan ekonomi, sosial dan keselamatan WP terus pulih,” katanya.


PEMBELA sokong kempen banteras gejala rasuah

BANGI, 19 Rabiulawal 1443H, Selasa – Pertubuhan-Pertubuhan Pembela Islam (PEMBELA) menyokong penuh kempen Rasuah Busters sehingga ke akar umbi dalam memerangi rasuah, yang merupakan penyakit membebankan negara dalam pelbagai aspek.

Pengerusinya, Haji Aminuddin Yahaya berkata, kempen berpanjangan seperti Rasuah Busters diyakini dapat memberi kefahaman kepada orang ramai selain disokong sepenuhnya oleh setiap lapisan masyarakat.

“Penyertaan banyak pihak, khususnya NGO dan agensi kerajaan diperlukan dalam menggerakkan usaha murni itu serta menjadikannya aspirasi bagi membasmi salah laku integriti di negara ini.

“Umum mengetahui bahawa rasuah salah di sisi mana-mana agama sekalipun kerana ia merupakan perkara yang haram dan menjejaskan jiwa, pemikiran dan kerohanian masyarakat,” katanya seperti dipetik portal Sinar Harian.

Mengulas lanjut, Aminuddin berkata, rasuah bersifat menghancurkan maka asas pemimpin yang melakukannya dalam menentukan polisi dan hala tuju negara tidak akan relevan kerana rasuah mendominasi.

Tegas beliau, PEMBELA yang yang dinaungi lebih 100 pertubuhan bukan kerajaan (NGO) dengan jumlah ahli mencecah ratusan ribu akan terus menyokong kempen Rasuah Busters secara tersusun dan strategik menggunakan tenaga pakar yang dimiliki.

“Saya berbesar hati untuk bekerjasama dan akan menyokong sepenuhnya dengan menggerakkan NGO-NGO kita dalam kempen ini,” katanya.


Kes harian kembali lepasi angka 5,000

KUALA LUMPUR, 24 Jamadilakhir 1443H, Khamis – Kes baharu COVID-19 dalam negara terus meningkat untuk tiga hari berturut-turut dengan 5,439 kes dilaporkan hari ini, menjadikan jumlah kes keseluruhan kini 2,850,408 setakat 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata perkembangan baharu itu menjadikan kes baharu COVID-19 dalam negara kembali mencatatkan angka melepasi 5,000, selepas kali terakhir pada 10 Disember lepas.

Beliau berkata daripada kes baharu itu, 99.1 peratus atau 5,392 kes terdiri daripada kategori satu dan dua, manakala 0.9 peratus atau 47 kes melibatkan kategori tiga, empat dan lima.

“Daripada 5,439 kes itu, sebanyak 332 adalah kes import dan 5,107 adalah kes tempatan, manakala yang memerlukan rawatan di Unit Rawatan Rapi (ICU) ialah 124 kes dan 70 kes memerlukan bantuan pernafasan,” menurutnya dalam kenyataan harian situasi semasa jangkitan COVID-19 hari ini.

Beliau berkata sebanyak 4,409 kes sembuh dilaporkan menjadikan jumlah kumulatif setakat ini ialah 2,770,663 orang.

Dr Noor Hisham berkata sebanyak 22 kluster baharu direkodkan dengan 274 kluster masih aktif.

Mengenai kadar kebolehjangkitan (Rt), beliau berkata Rt negara berada pada paras 1.13 dengan Negeri Sembilan merekodkan nilai Rt tertinggi iaitu 1.18 setakat semalam.

Dr Noor Hisham juga menasihati orang ramai agar terus mematuhi saranan serta nasihat-nasihat kesihatan yang sering ditekankan, serta segera mendapatkan vaksin COVID-19.

“Bagi yang langsung belum menerima vaksin namun tidak pernah dijangkiti COVID-19, anda kini berada dalam kumpulan paling berisiko mendapat jangkitan COVID-19,” katanya.

Beliau berkata Kementerian Kesihatan akan terus memantau perkembangan kejadian jangkitan di dalam dan luar negara, melalui maklumat yang diperolehi daripada Pertubuhan Kesihatan Sedunia serta memastikan langkah pencegahan dan kawalan yang sewajarnya dilaksanakan secara berterusan. – Bernama


Nama Mohd Amar, Ahmad Yakob tiada dalam senarai EXCO kerajaan negeri

KOTA BHARU, 28 Muharam 1445H, Selasa – Khabar angin bertiup kencang di Kelantan sejak semalam bahawa beberapa pemimpin tertinggi dalam pentadbiran negeri sebelum ini tidak akan dilantik semula sebagai EXCO kerajaan negeri.

Menurut sumber, nama tersebut termasuk Datuk Ahmad Yakob, Datuk Mohd Amar Nik Abdullah dan Datuk Azami Mohd Nor.

Sumber itu seperti dilapor New Straits Times berkata, sesuai dengan permintaan, Datuk Ahmad Yakob, yang merupakan ADUN Pasir Pekan, tidak akan dilantik semula sebagai Menteri Besar dan namanya tidak dimasukkan dalam senarai EXCO.

Manakala Mohd Amar tidak akan dilantik semula untuk kedua-dua jawatan Timbalan Menteri Besar dan EXCO kerajaan negeri walaupun memenangi kerusi Panchor dengan majoriti besar.

Seorang lagi bekas EXCO negeri yang tiada dalam senarai itu ialah Datuk Azami Mohd Nor yang merupakan bekas Pengerusi Jawatankuasa Kerjaraya, Infrastruktur, Pengangkutan dan Utiliti negeri.

“Senarai 11 EXCO yang akan mengangkat sumpah hari ini tidak termasuk Ahmad Yakob, Mohd Amar, Azami dan beberapa lagi.

“Selain Timbalan Menteri Besar baharu dan timbalannya, senarai itu akan merangkumi nama baharu seperti Rohani Ibrahim (Tanjong Mas), Mohd Asri Mat Daud (Demit) dan Datuk Kamaruddin Mat Noor (Ayer Lanas).

“Kamaruddin adalah satu-satunya ADUN Bersatu dalam barisan baharu,” kata sumber itu.

Sumber itu juga berkata, keputusan ini dibuat oleh pimpinan PAS pusat dalam satu mesyuarat di sini pada malam Ahad.

11 EXCO baharu itu dijangka mengangkat sumpah di Istana Kelantan petang ini.

Sementara itu, sumber berkata, Mohd Amar memasuki pejabatnya pagi ini untuk mengemas barang-barangnya.


Penjajah Zionis mengganas tembak mati pejuang Palestin

JENIN, 30 Muharam 1445H, Khamis – Tentera pengganas Israel menembak mati seorang lelaki Palestin ketika operasi ketenteraan di bandar Jenin dekat Tebing Barat yang diduduki pada Khamis.

Mustafa al-Kastouni, 32, ditembak di kepala, dada dan perut selepas tentera Israel menyerbu Jenin pada awal pagi.

Kementerian Kesihatan Palestin berkata, salah seorang pekerjanya turut ditembak di perut ketika serbuan itu.

Operasi itu mencetuskan konfrontasi ganas antara tentera Israel dan lelaki bersenjata Palestin.

Sumber tempatan memberitahu agensi berita Wafa bahawa tentera Israel meletupkan rumah Mustafa dan menahan sekurang-kurangnya dua lagi warga Palestin.

Briged Syahid Al-Aqsa – puak bersenjata yang dikaitkan dengan gerakan Fatah yang memerintah – mendakwa Kastouni sebagai salah seorang pejuangnya.

Pada Selasa lalu, tentera Israel membunuh dua rakyat Palestin, termasuk seorang remaja ketika serbuan ke atas kem pelarian Aqbat Jabr di Jericho.

Qusai al-Walaji, 16, dan Mohammed Najum al-Omar, 25, ditembak dengan peluru hidup di kem itu, yang menjadi sasaran tetap serangan tentera Israel.

Sekurang-kurangnya 213 rakyat Palestin terbunuh akibat tembakan Israel tahun ini, termasuk 37 kanak-kanak – kadar hampir satu kematian setiap hari.

Seramai 177 orang maut di Tebing Barat dan Baitulmaqdis Timur tahun ini, menjadikan 2023 antara tahun paling dahsyat di wilayah Palestin yang diduduki.

Sementara itu 36 orang lagi terbunuh di Semenanjung Gaza. – Agensi


COVID-19: Sub varian Omicron BA.2 kini dominan di Thailand

BANGKOK, 7 Syaaban 1443H, Khamis – Subvarian Omicron BA.2 kini varian dominan di Thailand, menyumbang kira-kira 52 peratus daripada jumlah kadar jangkitan akibat COVID-19.

Pengarah Bahagian Berita Jabatan Penerangan, Kementerian Luar, Maratee Nalita Andamo berkata, sub-varian BA.2 dilihat lebih mudah menular berbanding sub-varian BA.1 dan menjadi dominan di negara gajah putih itu.

“Menurut ketua pengarah Jabatan Sains Perubatan Dr Supakit Sirilak, sub-varian BA.2 menyumbang 51.8 peratus kes membabitkan varian Omicron manakala BA.1 menyumbang 48.2 peratus jangkitan,” katanya pada sesi taklimat harian COVID-19, di sini, hari ini.

Data menunjukkan varian Omicron menyumbang 99.6 peratus daripada keseluruhan kes.

Dalam tempoh 24 jam lepas, Thailand merekodkan 22,984 kes baharu menerusi ujian RT-PCR dan 74 kematian, menjadikan jumlah kumulatif setakat ini sebanyak 3,111,857 kes dan 23,512 korban sejak wabak itu melanda pada 2020.

Selain itu, seramai 49,494 orang disahkan positif COVID-19 melalui kit ujian antigen.

Bagaimanapun, angka itu tidak termasuk dalam jumlah kes harian.

Sementara itu, Pejabat Keselamatan Kesihatan Kebangsaan Thailand (NHSO) mendedahkan bahawa pihaknya telah membayar 1.51 bilion baht (US$45.60 juta) kepada 12,714 mereka yang mengalami kesan sampingan selepas menerima vaksin COVID-19.

Seramai 15,933 orang telah memfailkan aduan setelah mengalami kesan sampingan selepas menerima vaksin COVID-19 dari 19 Mei 2021 hingga 8 Mac tahun ini, menurut NHSO.

“Sementara itu, 2,328 aduan telah ditolak kerana kesan sampingan tiada kaitan dengan vaksinasi. Sebanyak 891 kes lagi dalam pertimbangan,” menurut laporan portal berita Inggeris, The Nation memetik NHSO.-  Bernama


Bolot vaksin: EU nafi dakwaan tak berasas Khairy Jamaluddin

PUTRAJAYA, 12 Zulkaedah 1442H, Rabu – Kenyataan Menteri Sains, Teknologi dan Inovasi, Khairy Jamaluddin Abu Bakar bahawa Kesatuan Eropah (EU) membolot vaksin COVID-19, hingga menyebabkan negara lain termasuk Malaysia lambat menerima bekalan, tidak berasas sama sekali.

Duta EU ke Malaysia, Michalis Rokas berkata, sehingga semalam lebih lima juta dos disumbangkan EU kepada kerajaan Malaysia menerusi program Akses Sejagat Vaksin COVID-19 (COVAX).

“Untuk makluman anda, segala permintaan daripada kerajaan Malaysia berhubung agihan vaksin ke negara ini sudah pun diluluskan tanpa masalah oleh Sekretariat EU,” tegasnya seperti dilapor Kosmo!

Beliau berkata demikian pada sidang akhbar selepas pelancaran Program Sokongan Respons COVID-19 ASEAN-EU kelolaan Pertubuhan Kesihatan Sedunia (WHO), di sini.

Rokas mengatakan bahawa angka pada 15 Jun menunjukkan bahawa sejumlah 4.87 juta dos vaksin Pfizer-BioNTech dan 560,000 dos vaksin AstraZeneca telah dihantar ke Malaysia, sambil menambah bahawa ini diperoleh melalui COVAX.

“Semua eksport ini, sesuai permintaan Malaysia, dipersetujui serta-merta, iaitu dalam waktu dua hingga tiga hari dan juga diberikan pengecualian yang sewajarnya kerana wabak darurat,” katanya.

Terdahulu, Khairy yang merupakan Menteri Penyelaras Program Imunisasi COVID-19 Kebangsaan (PICK) mendakwa, bahawa terdapat beberapa buah negara Eropah yang memonopoli agihan sehingga mengakibatkan kadar vaksinasi di negara ini agak ketinggalan.

Negara-negara tersebut dipercayai berunding terus dengan pembekal vaksin bagi membolehkan pembelian dapat dibuat secara pukal apatah lagi kilang pembuatan berkenaan terletak di benua tersebut.

“Sebagai contoh, Hungary adalah sebahagian daripada EU dan EU berunding dengan pembekal vaksin secara pukal dengan kuasa beli mereka, selain kilang mengeluarkan vaksin juga ada di Eropah.

“Jadi, mereka membolot vaksin lebih awal lagi, sedangkan negara di Asia termasuk Jepun yang sudah maju pun sangat terkebelakang berbanding Eropah, AS, United Kingdom dan Kanada, serta negara Amerika Selatan yang menerima banyak bantuan daripada AS,” katanya pada sidang media perkembangan PICK di Putrajaya, kelmarin.


BERJASA parti masa hadapan

BANGI, 7 Rabiulawal 1444H, Selasa – Parti BERJASA Malaysia amat menitik berat kedudukan pemimpin dan politik Melayu-Islam terus menerajui kepimpinan baharu Malaysia.

Dalam satu kenyataan, BERJASA berkata, parti itu komited menyediakan pentas bagi anak muda beraksi dan berkhidmat dalam arena politik dan pentadbiran tanah air.

Jelasnya, langkah itu bagi memastikan kelestarian politik atau kedudukannya akan terus relevan.

“Semangat dan tenaga anak muda yang berkobar-kobar dipandu dan dituntun tokoh-tokoh yang lebih berpengalaman dalam memastikan perjuangan mereka berkesan, berpanjangan dan berhikmah,” katanya.

Katanya lagi, dasar dan polisi parti juga sangat mengambil kira pandangan dan kepentingan belia.

“Ia sekali gus menjadikannya sebuah parti masa hadapan,” katanya.

BERJASA kini berada dalam gabungan Gerakan Tanah Air (GTA) yang turut disertai parti lain iaitu Pejuang, Parti Bumiputera Perkasa Malaysia (Putra) dan Parti Perikatan India Muslim Nasional (Iman).


PBS akan cadang 3 TPM sebagai agenda pertama MKMA63 selepas PRU15

KOTA KINABALU, 28 Rabiulawal 1444H, Selasa – Parti Bersatu Sabah (PBS) akan mencadangkan pelantikan tiga Timbalan Perdana Menteri (TPM) untuk Malaysia, sebagai agenda pertama Majlis Khas Perjanjian Malaysia 1963 (MKMA63), selepas berakhirnya Pilihan Raya Umum ke-15 (PRU15) kata Presidennya, Datuk Seri Dr Maximus Ongkili.

Sambil menyambut baik cadangan Pengerusi Barisan Nasional (BN) Datuk Seri Ahmad Zahid Hamidi semalam, Ongkili yang juga Menteri di Jabatan Perdana Menteri (Hal Ehwal Sabah Sarawak) mengambarkan perkara itu sebagai sesuatu yang sepatutnya telah lama dilaksanakan.

Ongkili tegaskan, PBS sebagai ahli Gabungan Rakyat Sabah (GRS) menyokong penuh cadangan itu, dan menambah bahawa menjadikannya satu kenyataan merupakan selaras dengan peruntukan Perlembagaan untuk memberikan Sabah dan Sarawak status yang sama dalam Persekutuan Malaysia.

“Ia akan mengambarkan Malaysia yang baharu. Ia akan menjadi satu langkah kehadapan yang besar untuk Persekutuan Malaysia, dan saya konfiden ia akan dipersetujui sepenuhnya oleh MKMA63,” katanya dalam satu kenyataan di sini hari ini.

Semalam, Ahmad Zahid mencadangkan tiga jawatan TPM diwujudkan bagi mewakili Sabah, Sarawak dan Semenanjung Malaysia, jika BN memenangi PRU15 dengan dominan.

Beliau berkata, BN Sabah dan Gabungan Parti Sarawak (GPS) boleh mencadangkan kepada Perdana Menteri Datuk Seri Ismail Sabri Yaakob, supaya cadangan ini dimasukkan ke dalam manifesto BN dan GPS untuk PRU15.

Ongkili berkata perkara berkaitan pelantikan timbalan perdana menteri bagi Sabah dan Sarawak telah dibincangkan dalam MKMA63 berikutan permintaan orang ramai, khususnya rakyat Sabah dan Sarawak, agar Kerajaan Persekutuan mempertimbangkan cadangan tersebut.

“Malah Jawatankuasa Kerja Rakan Sekutu sedang meneliti perkara tersebut dalam soal status sama rata untuk Sabah dan Sarawak dalam Perlembagaan,” katanya. – Bernama


Puspakom perkenal program PAR, elak pelanggan tertipu manipulasi harga orang tengah

SHAH ALAM, 27 Zulkaedah 1444H, Jumaat – Puspakom Sdn Bhd memperkenalkan program Wakil Pelanggan Yang Diluluskan oleh Puspakom (PAR) bagi mengatasi masalah manipulasi caj perkhidmatan yang dikenakan oleh segolongan orang tengah atau runner.

Puspakom dalam kenyataan memaklumkan lazimnya ramai pelanggan menggunakan khidmat runner atau orang tengah bagi urusan pemeriksaan kenderaan di pusat pemeriksaan, namun ada segolongan daripada mereka yang memanipulasi, mengenakan caj perkhidmatan yang tinggi dan memberi maklumat palsu kepada pelanggan.

“Pelanggan kemudiannya membuat aduan bahawa Puspakom tidak telus, dan ini telah memberi persepsi buruk terhadap imej Puspakom,” menurut kenyataan itu hari ini.

Justeru, melalui sistem PAR yang diperkenalkan, Puspakom membuat saringan latar belakang akan dijalankan bagi semua runner dengan kerjasama pihak berkuasa dan mereka yang lulus saringan akan didaftar sebagai PAR.

Bagaimanapun, Puspakom masih mengalu-alukan orang ramai untuk hadir sendiri ke pusat pemeriksaan dan inisiatif itu tidak berniat untuk menafikan hak pelanggan untuk hadir sendiri ke pusat berkenaan. – Bernama